Санжар Турсунов. Жоду (ҳикоя) | www.ziyouz.uz\nБош саҳифа Ўзбек насри онлайн антологиясиСанжар Турсунов (1986)Санжар Турсунов. Жоду (ҳикоя)\nЧоп этилган 05.04.2015 МуаллифZiyouz.uz\nУни биринчи марта кўрганимда, “Наҳотки, ер юзида шундай гўзал аёллар ҳам бор?”, — деб ўйлагандим. Негаки, у тимқора сочларини елкаси узра ёйиб, оппоқ садафдек тишлари кўриниб шунақанги силкиниб кулгандики, худди эрка шамолда ҳилпираб, турган даста оқ гулни эслатди: озод, қўл етмас ва нозик… Беихтиёр “турмуш ўртоғи қанчалик бахтли бўлса керак”, — деган ўй ўтди хаёлимдан.\nЎшанда биз унга қўшни бўл¬ган уйга ижарачи бўлиб кўчиб келгандик. Унинг кулганининг сабаби бир ўртоғимнинг қўлида, нечанчи асрда ясалганини билиб бўлмайдиган хуми тушиб кетгани боисидан эди. Уни ўртоғим эски-тусқи нарсалар сотувчи кампирдан не бир хаёл билан харид қилганди. Ўзи ижарама-ижара юрибсану, тарихпарварликка йўл бўлсин, дейдиган одам йўқ. Хуллас, шу арзанда хум биз лаш-лушларимизни йўлакка уловдан тушираётган чоғимизда, ерга тушиб чил-чил синди. Шунда у кулганди. Ўртоғим кулаётган аёлга энсаси қотиб, манглайи тиришиб қаради, бир нима деб ғудранди ҳам, аммо унинг бўғзидан чиқаётган чала калимаси унинг кулгуси остида эшитилмай қолди. Ва дўстим ҳам бошқа ҳеч нима демади. Негадир жимиб қолди. Дунёдаги тенгсиз жаҳлдор одам ҳам уни кўрганда беихтиёр ҳалим бўлиб қолиши шубҳасиздек эди, назаримда.\nАёл бизни хафа қилиб қўйдим, деб ўйлади шекилли:\n— Кечирасизлар. Мен сал ғалатироқман-да, шу кулгули нарса бўлса йиғлайман, йиғлаш керак бўлган жойда кулавераман. Узр, — у яна кулди ва оҳиста ўрнидан туриб кета бошлади. Рўпарадаги офтобрў курсида ўтирган эди у.\nОрадан бир соатлар вақт ўтди. Бу орада биз юкларимизни уйга жойлаб, худди сомони бўшатилган қанордай тартибсиз ёнбошлаб ётгандик. Эшик қўнғироғи босилди. Учовимиз ҳам бир-биримизга ажабланиб қарадик: Ким бўлдийкин? Кўчиб келганимизни ҳали биров билмаса?\nЭшикни ким очади, ўртоқларимнинг бири янги кулбамизни айланиб, ички ҳовлида юрар, иккинчиси — Асад эса ҳалиям хумини эслаб лабини осилтириб ўтирибди. Ноилож ўзим турдим. Эшик орқасида ўша… қўшни аёл жилмайиб турарди.\n— Мумкинми? — у жавобимни ҳам кутмасдан ичкарига кирди. Ўртоқларим ҳам, мен ҳам майкачан эдик. Аёл жилмайиб қўйди.\n— Бу уйда бир оила яшарди, — деди уйни диққат билан кўздан кечиргач. — Уларни борлиги ҳам, йўқлиги ҳам билинмасди. Қандайдир бошқача эдилар… — У мен таклиф этган стулга омонат ўтирди. — Уйланганмисизлар? — деди кейин ҳар биримизга тикилиб.\n— Йўғ-е, — деди Асад ҳамманинг номидан жавоб бериб.\n— Яхши… энди менга рухсат. — у ўрнидан турди. Нимадир эсига тушган каби қўшиб қўйди. — Ҳа, айтганча эрта кечга қўшниларнинг гапи бор?\n— Қанақа гап? — деди энди алами тарқаб кетган Асад.\nДарвоқе, Асад дўстим аллақачон ўзини биздан илтифотлироқ кўрсатиб, унинг эътиборини қозонишга ҳаракат бошлаб юборганди.\n— Гап? — аёл яна шарақлаб кулди. Биз эса елка қисиш билан кифояландик. Аёл давом этди. — Гап — хотинларнинг гапи тўкиладиган кун. Бахтга қарши эрта кечга менинг уйимда тўпланамиз. Агар истасанглар, ўтинглар…\n— Албатта борамиз — деди яна Асад.\nБу сафар аёл кулмади. Аксинча, юзида “Бекор таклиф қилдим, булар боришданам тоймайди”, деган ифода пайдо бўлди.\nУ кетди. Биз эса, худди кучли момақалдироқдан кейин пайдо бўлган қўзиқориндек анграйиб туравердик. Қандайдир карахт эдик.\n— Ҳой, хумкалла одамни шарманда қилдинг-ку. Сен болага қачон ақл битади.\n— Кўп гап — эшакка юк. Худди шунга ўхшаб ортиқча ақлнинг ҳам кераги йўқ. Одам салгина ширин тил ва мулозаматли бўлса — омад келгани шу…\nЯнги ижара уйимизда кулгу янгради. Бу бизни сеҳрлаб кетган кулгу эмас, сеҳрланганларнинг беғубор кулгуси эди.\nУни иккинчи марта кўрганимда, қош қорайган маҳалда ишдан қайтаётгандим. Кўп қаватли уйнинг орқа томонида, кекса дарахт остида ким биландир гаплашиб турганди. Кулгусидан танидим. Ўша кулгу. Ўша ҳарорат. Ўзим билмаган ҳолда қадамимни секинлатдим. Ва унинг ушбу гаплари қулоғимга кирди:\n— Барибир яшашим керак-ку…\nШу маҳал йўловчи машина келиб қолди. Унинг чироғи мени ёритиб ўтди. Аёл мени таниди шекилли, лип этиб дарахт панасига ўтди. Мен эса, кўча ўртасида узоқ вақт туришим ноқулайлини фаҳмлаб, тезлашдим.\nЭндигина овқатланиб бўлгандик, шу пайт эшик қўнғироғи босилди. Асад ўрнидан отилиб турди.\nДарвоқе, ўша биринчи учрашувда бўлиб ўтган ҳангома ҳамон уни ҳаяжонлантирарди. Ўша кундан бошлаб ўртоғимиз эшик тиқ этса, йўлкага отиладиган бўлганди. Бу сафар ҳам у югуриб бориб, эшикни очди. Ким биландир аввал кулиб, ке¬йин минғирлаб, сўнгра негадир зардали оҳангда гаплашиб, ортига қайтди ва менга қараб:\n— Пастда сени кутиб тураркан, — деди.\n— Ўзингни думбулликка солма. Кимлигини тушганда кўрасан.\nКийиниб пастга тушдим. Мендан ўттиз қадам нарида, дарахт¬лар орасида бир қора шарпа турарди. Ўша томон юрдим. У ҳам нарёққа қараб илгарилай бошлади. Иккимиз олдин-кетин эллик қадамча юрдик. У бир катта дарахт панасида тўхтади.\n— Сиз?! — дедим унинг рўпарасида тўхтаб. Қаршимда ўша кулгуси чиройли аёл турарди.\n— Мен билан қаёқларгадир қочиб кета оласизми? — деди ҳеч иккиланмасдан.\nМен… Ўзим билмаган ҳолда бир қадам ортга тисландим.\n— Нега энди сиз билан қочиб кетишим керак? — Мен ўзимни сал-пал босиб олгандим.\n— Мен сиз билан ҳеч қаёққа кетмайман. — деди туйқусдан ва яна шарақлаб кулди. Мудраб ётган қушлар питирлаб учди. У гапида давом этди. — Боя сиз кўрганингиз бор-ку, ҳа, ўша йигит менга шундай деди. Мен унга айтдим: мен сени севмасам ёки шунга ўхшаш гап қилмаган бўлсам, нега энди қочишим керак? Яна шундай дедимки, агар сен мени ростданам севсанг нега қочишимиз керак, ҳозир ҳеч ким бунақа йўл тутмайди, аксинча келишади, шундай эмасми? Унинг ниятини биламан… — У бироз ўйчан қиёфада давом этди. — Шунчаки… Ҳа, шунчаки… Сизга бир воқеани айтиб берайми? — Бу сафар хушчақчақ овозда гапирди. Унинг турланишини ҳеч ақлимга сиғдиролмасдим. Бир лаҳзанинг ўзида ҳам ғамгин, ҳам хурсанд ҳолда сўзлаш ёки яшаш мумкинми? Мен шуни тушунмасдим. У ким ўзи? Одамми ё парими? Ёки умуман унда ҳиссиёт, юракнинг ўзи йўқми? Яна бир ўй менга тинчлик бермасди: Нега мени бу ерга чақириб, телба-тескари гапларни айтяпти? Тушуниш қийин. Одамнинг телба бўлиб қолиши учун бир лаҳза ёки иккита бир-бирига ўхшамаган гапнинг бир пайтда битта одамдан эшитишнинг ўзи кифоямикан?!…\n— Ўн саккиз ёшимда, мени турмушга беришган, — дея ҳикоя¬сини бошлади аёл. — Ўшанда китоблару киноларда бўладиган муҳаббат таъсирида юрардим. Ўн саккиз ёш. Ростданам яхшими ёки ёмон паллами бу – ҳамон анг¬лаб етолмайман. Бу ёшда кимнидир севиб, севилишинг ёки бир умрга етиб ортадиган изтироб олишинг мумкин. Буни айниқса, шоирлар яхши тушунишади, ҳис қилишади. Хуллас, мени узатишди. Ўзимдан ўн ёш катта одамга. Буни тўйдан кейин билганман. Катта энам айтарди, қизнинг севгани тегирмончининг этигига ёпишган ундай гап. Этикка илашган унни тегирмончи барибир қопига солмайди. Аммо, катта энам билмасдики, унни сидириб ташлаган билан у ҳеч қачон йўқ бўлиб кетмайди. Қаердадир, қайси бир ковакдами қолади.\nЯна чалғиб кетяпман-а. Тўй ўтди. Мен у билан уч кун яшадим. Чунки, отамнинг бир каттакон жўрасининг таниши эди бу одам ва у аввал хотин қўйган, лекин жуда бадавлат эди. Отам ҳам… эҳтимол, шунинг учун мени унга узатганди. Тўртинчи кун эрталаб қочиб кетдим. — Аёл кулди. — Мен эркакмасман, лекин ўзимча сал тушунаман: хотини қочиб кетса, эркакнинг боши эгилса керак. Эгилганда ҳам ёмон эгилади.\nОтамнинг олдига боришибди. Тўпалон, яна дўқ-пўписа… — аёл бир муддат жим бўлиб қолди. — Орадан бир ҳафталар ўтиб, шундай хабар эшитдим: У яна уйланибди. Янги келин мендан ҳам бир ёш кичик экан.\nТошкентга келдим. Биламан, ота-онам мени ҳеч қачон кечирмаганидек ва ҳеч қачон унутиб ҳам юбормайди. Тошкентда бир қаҳвахонада ишлай бошладим. Қаерга ҳам борардим. Ва бир, йигитни учратдим. Сезишимча, бўйдоқ эди. Мен ишлайдиган қаҳвахонага кунда-шунда, кўпинча эрталаблари кирарди. Уйда чой ҳозирлаб берадигани бўлмагач, шундай салт-баёв бўлади-да эркак зоти. Оти Неъмат эди. Син солиб идиш-товоқ, йиғиштираётганимга қарайди, гўё алланимани баҳона қилиб “Мумкинми, яхши қиз”¬лаб қолади. Хуллас, танишдик — кўнглимга ўтирди. Асли одам кўнгли куйиб турган пайтларда бир малҳам излайдию, лекин ақлини олиб қўяди экан-да. Кўзимга ўтдай кўринди шу йигит. Ҳа, ҳозирги эримни айтаяпман-да. Бошида жуда меҳрибон эди. Эр-хотин ҳам шунчалар иноқ бўладими, деб ўйлар, қўрқиб ҳам кетар эдим. Кейинчалик, бора-бора… у ҳам айниди. Бир кун ўртамизда шундай суҳбат бўлиб ўтди:\n— Сен мендан қарздорсан.\n— Қарзим қанча?\n— Ўн йил?\n— Ҳа, ўн йилдан бери, сени боқиб, едириб, кийдириб келаяпман.\n— Мен эса ўн йилдан бери сен учун яшаяпман.\n— Аслида, ҳамма ўзи учун яшайди. Бу шунчаки чўпчак.\n— Яхши, бугундан бошлаб ўзим учун яшайман.\n…Аёл ҳикоясини тугатиб жим бўлиб қолди. Мен эса унинг эри “ўз-ўзидан” айниб қолганини ҳазм қилолмас ва буни ошкор айтолмасдим. Негаки, бу савол ҳам қайтариб бўлмас умр каби беҳуда эди. Аёлнинг бурун катакларидан қандайдир қушнинг ожиз ноласига ўхшаш сас эшитиларди. Бехосдан юрагим шув этиб кетди. “Ахир унинг мазаси йўқ. Тез чарчайди ва нафас олиши қийинлашади.”\n— Кетдик, — дедим қўлини маҳкам тутганча.\nАёл ҳеч бир савол-сўроқсиз менга йўлдош бўлди. Катта кўчага чиқдик. Машина тўхтатдим:\n— Кинотеатрга, — дедим-да, машинага ўтирдик.\nАёл худди минг йиллик таниши билан муҳим бир жойга борадигандек, хавотирланмай, бемалол ўтирарди. Унда қўрқув ҳам, ҳайрат ҳам йўқ эди. Аксинча, бу туйғулар мени қамраганди. Фақат икки нарсани тушунса бўларди, бири у бегоналар билан кўп марта кинога борган, иккинчиси менга шунчалик ишоняпти…\nЎша куни биз кинодан чиқиб, истироҳат боғига бордик, кафега ҳам кирдик. Уни билмадиму мен ўша куннинг роҳатию завқини ҳеч қачон унутолмасам керак. Негаки, биз умуман ўйламадик, фақат қувнадик, ўйнадик. Ҳа, бундай кунлар бутун умр давомида саноқли бўлади. Ўша куни у менга ҳамма нарса ҳақида гапириб берди. Мен уни айнан ўша куни танидим. Бу бошқа аёл эди. Ҳа, кулиб юрадиган аёл бош¬қа. У аёлни бемалол алдаб ёки йиғлатиб кетиш мумкин, аммо мен таниб турган аёлни на алдаб, на йиғлатиб бўлади. У қанчалик меҳрибон бўлса, шунчалик қаҳри қаттиқ эди. Ундан муҳаббат кутса бўлади ва жиноятни ҳам бемалол кутиш мумкин.\nМен аёлни уйига кириб кетгунча ортидан тикилиб турдим. Билмадим, нима учундир чекким келди…\nСирга талпинганинг сари сендан олислаётгандай бўлиб жонингга ўт кетаверади. Қисмати кафтдаги қордай аён ва аянч бу аёл дилимга қаттиқ ўрнашиб қолганини ҳис этарканман, эсласам, титраб кетардим, — бировга айтиб ўлмайдиган, аммо айтмай ҳам бўлмайдиган бир тўфон бошимни гангитиб борарди тобора. Аммо…\nКейинги уч кунда уни на кўрдим, на бетиним қўнғироқларимга жавоб ололдим. Яшайдиган уйига эса калладай қулф осиқ. Ё ота-онаси келиб олиб кетган, ёки… ишқилиб бир бало бўлган.\nТўртинчи куни тасодифан қаршимдан чиқиб қолди. Фақат бош¬қа қиёфада, бошқа алпозда. Тушимми, ўнгимми деб туриб қолдим. Қўлида уч ёшлар чамасидаги ўзига қуйиб қўйгандек ўхшайдиган қизалоқ. Ёнида мен ҳеч қачон афтини кўрмаган бир эркак. Эркакнинг қўлларида иккита катта-кичик бозорхалта. Шод-хуррам, бир гапириб ўн кулиб, елкаси билан эркакка эркаланиб туртиб қўяди. Эркак ҳам маъсум жилмайиб, паст овозда ниманидир гапириб кетаётир. Уни танимаган кишилар бу манзарани кўргач беихтиёр, “Кўз тегмасин, гўзал оила экан”, деб ширин хўрсинса, эҳтимол.\nАёлнинг бағримни тилкалаб юрган жодусини англолмай шу турганимча туравердим. Токи… улар кўздан пана бўлгунича.\n← Аввалги Аввалги Шаҳодат Исахонова. Тош нок (ҳикоя)\nКейинги → Кейинги: Нигора Жалолиддин қизи. Умид бекати (ҳикоя)


2017 йил 12 май куни “Radisson Blu Hotel” меҳмонхонасида “DaVinci Solutions” компанияси Ўзбекистон Савдо-саноат палатаси билан ҳамкорликда анъанавий HR-анжуманини ташкил этди. Бугунги анжуман мавзуси “Истеъдодларни жалб қилиш ва ривожлантириш”га бағишланди.\nМуҳокамалар чоғида Ўзбекистон Республикаси Меҳнат вазири Азиз Абдуҳакимов ҳам иштирок этиб, битирувчиларнинг иш билан таъминланишида учрайдиган муаммолар ҳақида ўз фикрларини билдирди.\n“Мамлакатимиздаги меҳнат бозори чуқур қайта ташкил этишни талаб қилади. Айрим ўқув муассасаларини тамомлаётган талабаларда айнан тажриба етишмовчилиги ҳолати кўп кузатилади. Айрим битирувчилар ишга жойлашиш учун ҳаттоки, резюме тўлдириш, суҳбатдан ўтиш қоидаларини билишмайди. Бу каби муаммоларни бартараф этиш учун амалий дарсларни кучайтириш зарур. Коллежлардаги 3 йил таълим давомида амалиётга учинчи курснинг сўнгида 3 ойгина вақт ажратилиши – бу жуда ҳам қисқа муддат. Ёшлар ўқув муассасаларида таълимнинг 70 фоизини назарий билимлар олишга, 30 фоизини (энг камида) амалиётга сарфлаши лозим. Бу борада янги қарорлар ишлаб чиқилмоқда”, - деди Ўзбекистон Меҳнат вазири.\nШунингдек, спикерлар хорижий мамлакатларнинг янги ходимларни ишга олишда қўллайдиган усуллари ва тажрибасини ҳам мисол келтириб, Ўзбекистонда бу борада учрайдиган камчиликларни муҳокама қилишди.\n“Хорижда ёш мутахассисларни ишга олишда қуйидаги тажрибани қўллаш урфга кирган: улар янги ишчи олишдан аввал профессионал ментор бошчилигида махсус тренинглар, ўқув курслари ташкил этади. Бу эса янги ходимга бошланғич малака ва кўникмани шакллантириши учун катта имкон беради. Афсуски, бизнинг юртимиздаги аксарият иш берувчилар бу тенденцияни қўллашни исташмайди. Бу албатта, молиявий масалага ҳам бевосита боғлиқ. Бунинг учун биз томонимиздан компания, ташкилотларни ҳар томонлама қўллаб-қувватлаш учун қатор афзалликлар, имтиёзлар яратилиши лозим”, - деди Азиз Абдуҳакимов.\nМеҳнат вазирлиги Азиз Абдуҳакимов


Наманганда комбайн, трактор, автокрандан тортиб ҳарбий техникаларгача гулларга бурканди(Фото)\nАввал хабар берганимиздек, бугун Наманганда 60-Халқаро гуллар фестивали бошланмоқда. Анжуман аввалида гуллар ва Давлатимиз байроғи билан безатилган автомашина ва бошқа техника воситалари карвонини уюштириш мўлжалланган. Айни пайтда Ўзбекистонда ишлаб чиқарилган бир неча турдаги енгил автомобиллар, автобус ва юк машиналари, қишлоқ...\nТез орада Бухоро тарихий марказида шахмат майдончаси барпо этилади\nЎзбекистон Республикаси Бош вазири ўринбосари – Туризм ва спорт вазири Азиз Абдухакимовнинг жорий апрель ойида Бухоро вилоятига амалга оширган ташрифи давомида Бухоро шаҳрининг тарихий қисмида жойлашган «Лаби Ҳовуз» ансамбли ҳудудига яқин жойда, Нодир Девонбеги ҳонақоси ва Бадриддин карвонсаройи орасидаги бўш...\nКелаётган якшанбада Наманганда катта гул сайли бошланади\nГуллар байрами — Наманганнинг ўз тарихига тарихига эга, исми жисмига монанд қадрияти. Бу йил шаҳардаги Заҳириддин Муҳаммад Бобур номли маданият ва истироҳат боғи гул шайдоларини олтмишинчи бор кутиб олади. Айни пайтда келаётган якшанбада тантанали очиладиган мафтункор гул сайлига тайёргарлик ишлари...\n"Мен истайманки, фильм сиз кинозални тарк этгандан сўнг бошлансин" — машҳур режиссёрлар кино санъати ҳақида қандай фикрлар айтган?\n«Яхши режиссёр яхши сценарийга доҳиёна кино олиши мумкин. Худди шундай сценарийга ёмон режиссёр ҳам яхши кинони тасвирга муҳрлаши мумкин. Лекин ёмон сценарийга яхши бир режиссёр кино ололмайди».\nХалқимиз меҳр-оқибат, ўзаро ҳурмат ва ҳамжиҳатлик сингари ўзига хос эзгу фазилатларни асрлар давомида қадрлаб келади. Айниқса, миллий-диний қадриятларимизни асраб-авайлаш ва улуғлашдек эзгу амаллар кейинги йилларда янада ривожланиб, тараққий топиб, янгича маъно-мазмун касб этиб бормоқда. Ана шу қадриятлар Рамазон ойида яққол...\nЎзбекистонда янги канал иш бошлади. Унинг аудиторияси 3 ёшдан 9 ёшгача бўлган болалар\n22 мартида Ўзбекистондаги биринчи болалар таълим ва кўнгилочар телеканали AQLVOY'нинг трансляцияси бошланди. Бу ҳақда 23 март куни Мактабгача таълим вазирлигида бўлиб ўтган матбуот анжуманида айтиб ўтилди.\nНаврўз — боқий байрам\nУмар Хайём «Наврўзнома» асарида шундай дейди: «Қачонки, Ҳамал қошидан ўз айланиш даври бўйлаб йўлга чиққан офтобни осмон яна уйига қайтариб келтирса, унинг бошқатдан фалак сайрига чиқишдан бошлаб оламни ўзгартириб юборадиган янги тарих бошланади». Ал-Ҳаким ат-Термизий эса ўзининг «Наврўзнома» асарида Наврўз...\nБайрам тантанасида уч нафар навоийлик аёлга янги уй-жойлар сертификатлари топширилди\nНавоий шаҳридаги «Хурсанд» тантаналар уйида ногиронлиги бўлган ва оғир ижтимоий вазиятга тушиб қолган аёллар учун 8 март — Халқаро хотин-қизлар айёми муносабати билан байрам тадбири ўтказилди. Тантанага вилоятнинг барча ҳудудларидан 300 нафарга яқин хотин-қиз таклиф этилиб, уларни вилоят ҳокими байрам...\nИталиялик машҳур иқтисодчи-тарихчи Карло Чипполо “Билимсизлар жиноятчилардан кўра хавфлидир. Жиноятчиларда мақсад бўлади, тентакларда эса йўқ. Шунинг учун уларнинг ҳаракатларини олдиндан билиш имконсиздир. Улар сизга ҳеч қандай сабабсиз, муддаосиз, режасиз зарар етказади. Энг кутилмаган жойда, энг ноқулай пайтда пайдо бўлади”, деб...


Ҳужжатул-ислом имом Ғаззолий “Иҳё улумид-дин” китобининг “Тил офатлари” бобида бир ажиб ҳикояни келтиради.\n“Бир ғассол аёл бор эди. Кунларнинг бирида одатдагидек бир майит аёлни юваётганида қўли марҳуманинг баданига ёпишиб қолди. Ҳар қанча ҳаракат қилмасин, қўлини майитнинг танасидан ажрата олмади. Хунук бир ҳолат юзага келди. Кимдир аёлнинг қўлини кесиб ажратиш керак, деса, яна кимдир ўликнинг танасидан кесиб ажратиш керак, дер эди.\nОхири бу воқеанинг хабарини Имоми Моликка етказишди. Имом озгина сукут қилгандан сўнг ғассол аёлни саксон дарра уришга буюрди. У айтгандай қилиб аёлни уришди. Саксонинчи даррани уриб бўлишган ҳам эдики, унинг қўли марҳуманинг жасадидан ажраб кетди.\nВоқеага гувоҳ бўлганлар бу ҳодисанинг сабабини сўрашганида, Имоми Молик бунинг сабабини аёлнинг ўзидан сўрашларини айтди. Аёл эса кўзда ёш билан: “Мен бу аёлни юваёганимда қалбимдан: “Бу аёл зинокор бўлса керак”, деган ҳаёл ўтган эди”, дея жавоб берди”.\nХулоса шуки, дунёдан ўтган киши ҳақида нафақат ёмон гапларни гапириш, балки қалб ила бўлса ҳам ёмон гумонда бўлиш яхши иш эмас. Исломда мусулмоннинг вафотидан кейинги шаъни ҳам шунчалар азиз.\nДругие материалы в этой категории: « Белорусь Республикасида Ислом дини\t“Алҳамдулиллаҳ” калимасининг ҳайратбахш шифоси »


Трамп: АҚШ бошқа мамлакатларнинг суверен ҳуқуқларини поймол қилмайди\n12:01 / 01.03.2017\nАҚШнинг янги маъмурияти бошқа давлатларнинг ўз йўллари билан ривожланиш ҳуқуқини поймол қилмоқчи эмас. Америка президенти Дональд Трамп Конгресс биносидаги чиқишида шу ҳақда сўз юритди.\nТрамп Конгресснинг икки палатаси – Сенат ва Вакиллар палатаси олдидаги маърузасида Оқ уй маъмуриятининг ички ва ташқи сиёсатдаги асосий йўналишларини маълум қилди. "Биз тарихий институтларни ҳурмат қиламиз, бироқ шу билан бирга, мамлакатларнинг суверен ҳуқуқларини ҳам тан оламиз", - деган Америка раҳбари.\n"Эркин мамлакат – бу халқ иродасини билдиришнинг энг яхши усулидир. Америка ҳам барча мамлакатларнинг ўз йўлидан бориш ҳуқуқини ҳурмат қилади", - дея қайд этган президент Трамп.\nТрампга кўра, унинг вазифаси бутун дунё номидан гапириш эмас. "Менинг вазифам Америка Қўшма Штатлари шаънини ҳимоя қилишдир", - таъкидлади Оқ уй хўжайини.\nУнинг айтишича, Американинг янги маъмурияти ташқи сиёсат борасида бошқа давлатлар билан бевосита ва кенг қамровли ҳамкорликни кўзда тутади. Америка етакчисининг фикрича, у демократ Барак Обамадан "ташқи сиёсатдаги қатор ҳалокатли хатоларни мерос қилиб олган".\n"Бизнинг ташқи сиёсатимиз дунё билан кучли, бевосита ва самарали ҳамкорликни йўлга қўйишдан иборат бўлади", - деб айтди Трамп.


ЎЗБЕКИСТОН РЕСПУБЛИКАСИ ОЛИЙ СУДИЭГИЗАК ТАЛОНЧИЛАР ЁХУД ЖИНОЯТНИНГ САБАБИ НИМА? from\nАмалдаги Жиноят кодексининг 166-моддасига биноан, ўзганинг мулкини очиқдан-очиқ талон-торож қилиш талончиликдир. Талончилик унча оғир бўлмаган жиноят сифатида таснифланади. Афсуски, сўнгги пайтларда ушбу жиноят жуда кўп содир этилмоқда.\nПойтахтимизнинг Шайхонтоҳур туманида яшовчи эгизаклар Жамолиддин ва Камолиддин Ғиёсов (исм-шарифлар ўзгартирилган) шундай жиноятга қўл уришди. Уларга маҳалладоши Фозилжон Сойипов шерик бўлди. Дастлаб уччовлон ўтган йилнинг 18 август куни кимнингдир пули ёки буюмини қўлга киритиш тўғрисида олдиндан ўзаро жиноий тил бириктиришади. Улар кечки пайт Мирзо Улуғбек тумани, «Ўзбекистон овози» кўчасидаги кўп қаватли уйнинг олдида София Мишнёванинг нархи 280 АҚШ долларига тенг бўлган «Samsung Galaxy A 32» русумли уяли телефон аппаратини тортиб олиб, воқеа жойидан қочиб кетишади. Эртаси куни эса, талончилар «Буюк Ипак йўли» метро бекати ёнига келишади. Бу пайтда фуқаро Шерзод Жўраев метро бекати яқинидаги банкоматдан пул ечмоқчи бўлиб турганди.\n— Илтимос, телефонингизни бериб туринг. Танишимга қўнғироқ қилиб олай, — дейди Фозил.\nУларнинг ғараз ниятидан бехабар бўлган Ш. Жўраев баҳоси 2 800 000 сўмлик «Samsung Galaxy A 12» русумли телефон аппаратини унинг қўлига тутқазади. Ф. Сойипов телефонни олгач, ким биландир гаплашгандек бўлади. Шунда Жамолиддин Ш. Жўраевнинг ёнига келиб, банкоматдан қандай тартибда валюта ечиш мумкинлигини сўрайди. Шерзод Жўраев унга тушунтираётган пайтда Фозил билан Камолиддин кўздан ғойиб бўлишади.\n— Шерикларингиз қаёққа кетишди?, — дея ажабланиб сўрайди Ш. Жўраев.\nБироқ Ж. Ғиёсов уларни танимаслигини маълум қилади.\nШундан сўнг ҳамтовоқлар уч ҳафта «танаффус» қилишади. 2021 йил 9 сентябрь куни шом қоронғусида улар яна «Буюк Ипак йўли» кўчасида пайдо бўлишади. Кейин қоронғу тушишини кутиб, ўша атрофда ўралашиб юришади. Ярим тунда шу ҳудуддаги 165-уйнинг олдидан ўтиб кетаётган Тоҳир Абдуллаевни тўхтатишади.\n— Укамни йўқотиб қўйдим. Шунинг учун телефонингиздан қўнғироқ қилиб олсам бўладими? — деб сўрайди Фозил ўзини азият чекаётгандек кўрсатиб.\nТ. Абдуллаев унинг ёлғонига ишониб, нархи 180 АҚШ долларига тенг бўлган «Samsung Galaxy A 20» русумли телефон аппаратини беради. Ф. Сойипов ўзини кимгадир қўнғироқ қилаётгандек тутиб, орқасини ўгириб турган вақтда Жамолиддин ва Камолиддин Тоҳирдан сигарет сўрайди.\n— Узр, мен чекмайман, — дея жавоб беради телефон эгаси.\n— Бор, ўзинг сигарет олиб кел! — дея буюради Фозил Жамолиддинга.\nКейин у телефон аппаратини Камолиддинга бериб юборади-да, Т. Абдуллаевга сурбетларча юзланади:\n— Ака, менинг онам касал, дори-дармонларига пул керак. Илтимос, телефонингиздан воз кечинг…\n— Нималар деяпсиз? Онангиз касал бўлса, айб мендами? — дея эътироз билдиради Т. Абдуллаев.\nАммо Ф. Сойиповга унга телефонини қайтариб бермаслигини айтади.\n— Телефонимни қайтариб беринг, — дея талаб қилади Т. Абдуллаев.\n— Мен сендан телефон олдимми? Кимга берган бўлсанг, ўшандан сўра! — деб тиржаяди Камолиддин уни мазах қилгандек.\nШундан сўнг талончилар Жамолиддин тўхтатган таксига ўтириб, воқеа жойидан қочиб кетишади. Т. Абдуллаев таксининг давлат рақамини эслаб қолиб, тезда ҳуқуқни муҳофаза қилувчи идорага мурожаат этади. Шу боис жиноятчиларни қўлга олиш қийин кечмайди. Чунки ундан аввал жабрланувчилар С. Мишнёва ва Ш. Жўраев ҳам Мирзо Улуғбек тумани ИИБга мурожаат қилишган эди.\nШундан сўнг талончиларга нисбатан жиноят иши қўзғатилди. Жиноят ишлари бўйича Мирзо Улуғбек тумани суди судланувчиларни Жиноят кодексининг тегишли моддалари билан айбдор деб топиб, қонуний жазо тайинлади.\nБаён этилган жиноят тафсилоти бу каби ҳолатлар юзасидан жиддий чора-тадбирлар кўриш, бунинг учун масалага дахлдор шахсларнинг масъулияти, фуқароларнинг ҳуқуқий онги ҳамда маданиятини ошириш зарурлигини кўрсатади. Талончиликка асосан ҳеч қаерда ўқимайдиган ёки ишламайдиган ёшлар қўл урмоқда. Демак, жамоатчилик, айниқса, маҳалла фаоллари, ёшлар етакчиси ва профилактика инспектори бу масалага доимий эътибор қаратиши керак. Аниқроғи, бу тоифадаги ёшларнинг бандлигини таъминлаш орқали жиноят ва ҳуқуқбузарликларнинг олдини олиш мумкин.


Ўзбекистонликларга иккинчи паспорт нега керак бўлиб қолди? - Фарғона.Ру ахборот агентлиги\n08:10 msk, 21 Сентябрь 2020\nЎзбекистонликларга иккинчи паспорт нега керак бўлиб қолди?\n17.07.2017 09:43 msk\nЎзбекистон президенти Шавкат Мирзиёев ўн биринчи июль куни паспортларнинг ичига ёпиштириладиган ҳамда виза тартиби амал қилаётган хорижий мамлакатларга чиқиш ҳуқуқини берувчи чиқиш стикерлари ўрнига хорижий паспортларни жорий этиш бўйича қарорни имзолади. Ҳужжат келиб чиқишича, хорижий паспорт киритиш масалаларини ишлаб чиқиш учун махсус маҳкамалараро комиссия тузилган бўлиб, у бир ой давомида ўз таклифларини киритиши лозим. Хорижий паспортларни бериш 2019 йилдан бошланиши мумкин, демак унгача эса чиқиш стикерлари тизими сақланиб қолади.\nБироқ ўзбекистонликларга хорижий мамлакатларга чиқиш учун иккинчи паспорт керакми?\nGazeta.uz ёзишича, амалдаги биометрик паспортлар аслида хорижий паспортнинг ўзгинасидир. Демак, иккинчи махсус паспортни жорий этишга ҳеч қанақа ҳожат йўқ. Аслида ўзбекистонликларнинг ҳар бирида шунақа хорижий паспорт бор бўлиб, улардан ҳеч қанақа тўсиқларсиз ҳар қандай сафар ва саёҳатларда фойдаланиш мумкин. Ана шундан қуйидаги савол келиб чиқади: иккинчи паспортни жорий қилиш учун бюджет пулларини ва инсонийлик ресурсларини сарфлаш шартми?\nЧиқиш стикерларини оддийгина йўл билан бекор қилиш нега мумкин эмас?\nЎзбекистонда чиқиш визалари тизими фуқаролар ҳуқуқининг чеклови саналади. Қонун мамлакатдан чиқиши чекланиши мумкин бўлган фуқаролар тоифасини белгилаб беради. Бу одамлар давлат сирига алоқадор бўлиши ёки уларга қарши жиноят иш қўзғатилган бўлиши ёки суд қарори билан мамлакатдан чиқиши тақиқланган бўлиши мумкин. Милиция назорати остидаги одамлар, ҳарбий хизматга чақирилаётганлар ёки бўлмаса фуқаролик судида ўзига нисбатан қандайдир даъво аризаси кўрилаётган шахслар ҳам мамлакатдан чиқа олмайдилар. Буларнинг ҳаммаси қонуний чеклов саналади.\nБироқ ҳар бир одамнинг мамлакатдан чиқиши учун рухсатнома олишига қаратилган талаблар ноўрин. Ўзбекистон ИИВ ва Миллий хавфсизлик хизмати чиқиш визалари тизимининг сақланиб қолишидан манфаатдор, деб ҳисоблайман негаки бу ҳолат ёппасига назорат остига олишдан ташқари мамлакатдан чиқишга рухсат олишга мажбур бўлаётган ҳар қандай одамдан пул таъма қилиш учун қулай имконият яратиб беради.\nЯна бир муҳим омилни қайд этмоқ жоиз. Ўзбекистон расмийлари чиқиш визаларини оқлай туриб, бошқа мамлакатларда хорижий паспортлар мавжудлигини далил сифатида келтирадилар. Чиндан ҳам мамлакатдан чиқмоқчи бўлган ҳар қандай фуқаро самолётга чипта олиш кераклиги каби паспорт олиши керак, бироқ уларда бу процедура рухсат берувчи характерга эга эмас. Яъни, ҳеч қайси мусаллам давлатда “Сизга паспорт бермаймиз, негаки сизнинг чет элга чиқишингиз мақсадга мувофиқ эмас” деб айтишмайди. Ўзбекистондаги ҳар бир одам жиноятчи бўлиши мумкин, дея шубҳаланувчи жирканч чиқиш визалари тизимининг принципиал аломати ҳам шунда.\nЯна бир хорижий паспортнинг жорий этилиши давлат Ўзбекистон фуқароларининг хорижга чиқишларини чеклаш ҳуқуқини ўзида қолдирмоқчи эканлигини билдиради ва амалда ҳеч нарса ўзгармайди. Шахсни тасдиқловчи асосий ҳужжатни беришдан бош тортиш учун жиддий баҳоналар керак, бироқ иккинчи паспортнинг жорий этилиши ҳуқуқни муҳофаза қилиш ходимларига уларнинг ҳуқуқини чеклаш учун жуда қулай имкониятни тақдим этади.\nБМТ Олий комиссари Зайд ал-Ҳусайн май ойининг охирида Шавкат Мирзиёевга нома юбориб, суд-адлия ислоҳотларини амалга ошираётгани ҳамда чиқиш визалари процедураларини бекор қилгани учун миннатдорлик билдирганди. Ўйлашимча, Олий комиссар миннатдорлик билдиришга бироз шошганга ўхшаяпти.


Hisob bo`limi | tiiame.uz\nҲисобот бўлимининг асосий вазифалари қуйидагилардан иборат:\n— бухгалтерия ҳисобини норматив-ҳуқуқий ҳужжатларга амал қилган ҳолда юритиш;\n— бюджет маблағларини, шунингдек, бюджетдан ташқари маблағларни харажатлар сметасида кўзда тутилган муайян мақсадларга тўғри сарфланиши, шунингдек, пул маблағлари ва моддий қийматликларнинг бутлиги устидан мунтазам назорат қилиш;\n— пул маблағлари, ҳисоб-китоблар ва моддий қийматликлар, шунингдек, бошқа активларни ва мажбуриятларни инвентаризациядан ўтказиш;\n— ходимлар ва талабалар билан иш ҳақи, стипендиялар ва бошқа ҳисоб китобларни ўрнатилган тартибда амалга ошириш;\n— институтда асосий воситалар ва бошқа моддий бойликлар кирим чиқимини ўрнатилган тартибда юритиб, ҳисоботларини расмийлаштириш;\n— Ўзбекистон Республликаси қонунчилигида назарда тутилган бошқа мажбуриятларни бажариш.\n— Ўриндошларга ойлик маошлари тўғрисидаги декларация топшириш учун даромадлари тўғрисида маълумотлар тайёрлаш;\n— Институт ходимларига ҳамда ишдан бўшаган ходимлар учун ойлик маошлар ва унга тенглаштирилган тўловлар маълумотномаларни архив маълумотномаси асосида тайёрлаб бериш;\n— Хар ой иш ҳақи хисобланиб бўлгандан сўнг жамланма проводкалар тузиш;\n— Институт кафедра, бўлимлар, ўқув бинолари ва ётоқхоналарига марказий омборхонадан олинадиган товар моддий қийматликларни сўровнома ва юк хати билан ёздириб олишни текшириб нархини, суммасини ёзиб ҳужжатлаштириб бериш;\n— Марказий омборхонанинг кирим ва чиқим ҳисоботини расмийлаштириш;\n— Кафедра, бўлимлар, ўқув бинолари ва ётоқхоналарнинг кирим- чиқим ҳисоботини текшириб, бухгалтерияда акс эттириш.\n— Вақти-вақти билан фавқулодда моддий жавобгарлар ҳисобидаги товар моддий захираларни текшириб,йўқламадан ўтказиш.\n— Бош механик, Бош энергетик, Ўқув ишлаб чиқариш устахонаси, Қурилиш гуруҳи,Ўқув илмий база ҳисоботларии кирим ва чиқим қилиш ишларини текшириб чиқиш ва ҳисоботларни тегишли субсчетларда акс эттириш;\n— Ҳар йилнинг ноябрь-декабрь ойларида барча товар моддий қийматликларни йиллик йўқламадан ўтказиб, ҳисобхона ҳисоботи билан таққослаб чиқиш ва натижасини баённома орқали хайъат аъзолари билан биргаликда хайъат раисига тақдим этиш.\n— Ўз вақтида ва тўғри ҳисобланган стипендия ва унга тенг тўловларни бажариш.\n— Институт талабалар сафидан чиқарилган ҳамда ўқиётган талабалари учун стипендияларни ва унга тенг тўловларни маълумотномалар бериш.\n— Банкдан олинган нақд пулларни ўз вақтида хужжатлар асосида ходим ва талабаларга тарқатиш;\nБош хисобчи 237-19-11\nХисоб-китоб бўлими 237-19-06\nМоддий бойликлар бўлими 237-19-53\nТалабалар бўлими 237-19-79\nТошкент ирригация ва қишлоқ хўжалигини механизациялаш мухандислари институти қуйидагилар учун танлов эълон қилади:\nТрубалар ва радиаторларни алмаштириш ОСКХ 1-6.\nИнститутнинг №4-талабалар турар жойини иситиш тизимини жорий таъмирлаш ишларини амалга ошириш бўйича таклифлар қабул қилинишини эълон қилади. Нархи 125 000,00 сўм (Бир юз йигирма беш миллион )\nТаклифлар 13.10.2017 йилдан 23.10.2017 йилгача қабул қилинади.\nТаклифларни TIIM_hisobot@umail.uz электрон манзилига юборишингизни сўраймиз.


16:00 / 30.09.2019\nБугунги йиғинимизни огоҳлик бонги, деб аташимиз мумкин. Чунки биз фақат Шуҳрат Мадаминович тўғрисида эмас, жойларда йиғилишларда, селекторларда ҳақоратли, дағдағали гаплар тўғрисида кўп эшитамиз. Шу маънода бу урчиган, илдиз отган иллат деб қарашимиз лозим. Албатта, инсон гапираётган пайтида қизишиб ўзининг асосий гапидан, мақсадида чалғиб кетиши мумкин. Лекин барибир биринчидан ҳоким, иккинчидан халқ вакили-кенгаш раиси, учинчидан сенатор бўлган одам бу гаплар Сенат номидан гапириляпти деб талқин қилиниши, халқ вакили шу халқни ҳақорат қиляпти, деб баҳоланиши мумкин, деган фикрни ҳеч қачон назардан қочирмаслиги керак. Комиссиянинг барча аъзолари Шуҳрат Мадаминовичнинг бу ҳаракатларини қаттиқ қоралашяпти, жиддий чора кўрилсаки, бу бошқаларга ҳам ибрат бўлса...», дея унинг сўзларини келтирмоқда Kun.uz мухбири.


Тухел «Лейпциг»га қарши ўйин ва Мбаппенинг ҳолати ҳақида гапирди » Футбол янгиликлари 2021\nGoal24.uz » Европа жамоалари » Fransiya » Тухел «Лейпциг»га қарши ўйин ва Мбаппенинг ҳолати ҳақида гапирди\nТухел «Лейпциг»га қарши ўйин ва Мбаппенинг ҳолати ҳақида гапирди\n«ПСЖ» бош мураббийи Томас Тухел Чемпионлар Лигаси яримфиналидан ўрин олган «Лейпциг»га қарши баҳс олдидан ўз фикларини билдириб ўтди.\n«Яримфиналга чиқдик, чунки бунга лойиқмиз. Мавсумни аъло даражада ўтказдик ва ҳар бир ўйинни жиддий кўриб чиқдик. Ўтмиш ҳақида эмас, ҳозирги кун ҳақида гапирамиз. Муваффақиятга интиламиз. Астойдил меҳнат қилаётганимиз самара беришини хоҳлаймиз.\n«Лейпциг» – худди «Аталанта» каби юқори босим ўтказувчи, ёш ва тезкор жамоа. Бизнинг ўз услубимиз бор, уларнинг ҳам ўзига хос хусусиятлари бор. «Лейпциг» ўйиндан ўйинга тактикани ўзгартираётганини биламиз. Шунингдек, улар буни ўйин давомида ҳам қилишади ва ўзгаришларга мослаша олишади.\nМбаппе? У «Аталанта»га қарши 30 дақиқа ҳаракат қилди. Ҳаммаси жойида. Унинг жисмоний тайёргарлиги билан шуғулланиш учун 6 кун вақт бўлди. У ўйинни асосий таркибда бошлаши мумкин. Сўнгги машғулотдан кейин якуний қарорга келамиз», – деб Тухелнинг сўзларини келтиради УEФА расмий сайти.\n«ПСЖ» – «Лейпциг» ўйини бугун, 18 август куни бўлиб ўтади. Беллашув Тошкент вақти билан 00:00да бошланади.


Нормурод Норқобилов: «Адабиёт мангу ёниқ қалб нуридир» (2010) - www.ziyouz.uz\nБош саҳифа МатбуотҲозирги давр матбуотиНормурод Норқобилов: «Адабиёт мангу ёниқ қалб нуридир» (2010)\nНормурод Норқобилов: «Адабиёт мангу ёниқ қалб нуридир» (2010)\nЧоп этилган 02.03.2014 12.10.2018 МуаллифZiyouz.uz\nБиз уни халқ оғзаки поэтик ижодининг асосий жанрларидан бири, яъниким тўқима ва уйдирмага асосланган, сеҳрли-саргузашт ва маиший мазмундаги эпик бадиий асар сифатида биламиз. Лекин айни шу жанр айрим кишилар тақдирида нечоғли аҳамиятли бўлишини ва ҳатто инсон қисматини болаликдан белгилаб беришини ҳаммамиз ҳам билавермаймиз. Масалан, каминанинг ёзувчиликка ҳавас ва иштиёқи болаликда эртаклар туфайли юзага келган десам сира янглишмайман. Не бахтки, онам Ҳанифа Омон қизи эртакчи аёл эди. У минглаб эртаклар биларди ва ҳар оқшом то ярим тунгача қорачироқ нуридан ёритилган ўн болорли уйимизда эртак айтиларди. Замон оғир, китоблар топиш қийин, топилганини ҳам бирпасда ўқиб ташлардик. Боз устига, катталар қатори биз болалар ҳам меҳнатга тортилгандик. Дейлик, куз ва қиш тунлари оддийгина кўрак чувиш биз болалар зиммасида эди. Кундузлари ҳар бир хонадонга аравада қоп-қоп кўрак олиб келиб ташланарди ва тонггача биз уларни чувиб бўлишимиз лозим эди. Бола учун дунёда кўрак чувишдек зерикарли ва бемаъни иш бўлмаса керак. Ўртада уйилиб ётган кўракларни кўрганда олам зимистон тортиб кетарди, ташқарида қора совуқ, тунда бошланиб тонгга яқин тинадиган шамолнинг увиллаши юракка баттар ғашлик соларди. Бунга узоқ-яқиндаги бўриларнинг увлаши қўшилганда дунё яккаш хавф-хатардан иборатдек туюларди. Ана шундай пайтларда эртак жонга ора кирарди. Онамиз эртак бошлаши билан уй ичи кенгайиб, ёришиб кетгандай бўларди. Ўртада уйилиб ётган ёқимсиз кўракларни бармоқларимизгина сезар, ақл-ҳушимиз эса эртак воқеаларига оғарди. Бўриларнинг увлашлари бамисли ҳофизнинг қичқириғидек туюлиб, мурғак юрагимизда ортиқ даҳшат ҳиссини туғдирмасди. Негаки, айтилаётган баъзи эртакларда у қонхўр махлуқ эмас, танти ва мард жонивор сифатида талқин этиларди-да. Умуман олганда, айрим тунлари бўрилар қишлоқ оралаб, кимнингдир қўрасига тушгудек бўлса, одамлар бу ҳодисани фожеа ўрнида қабул қилмас, енгилгина қўл силтаб: “Ака кеп, ҳақини обкетди-да”, деб қўя қолишарди. Бир томондан эртак, иккинчидан эса қишлоқ катталарининг бўриларга нисбатан бу хил қараш ва муносабатлари биз болалар қалбида уларга нисбатан озми-кўпми ҳурмат ҳиссини уйғотмай қолмасди.\nТашқарида шамол қутурар, ичкарида эса онамиз эртак айтарди. Эртак баҳонасида ўртадаги кўрак чувилиши лозим эди. Шунинг учун эртак деганлари бир-бирига уланиб кетаверарди. Узоқ тунда айтиладиган эртакнинг сеҳри бошқача бўлади… Кейин-кейин эса тенгқурларим орасида ўзим эртак айтишни одат қилдим. Улар қолиб, катта ёшдаги болалар оғзимга тикилганини кўриб ҳайрон қолардим ва билганларим тугаб қолгудек бўлса, ўзим эртак тўқий бошлардим. Тўқиган эртакларимда ёвузлик ва ёруғликдан ташқари, ҳайвонот дунёсига нисбатан бўлган муносабатиму муҳаббатим акс этарди. Сўнг менда уларни қоғозга тушириш фикри пайдо бўлди. Бирон ерда чоп эттириш эмас, шунчаки ёзгим келгани учун ёза бошладим. Машқларимни бирон газета ёки журналга юбориш тушунчаси йўқ эди менда. Ахир учинчи синф боласида бу фикр қайдан бўлсин. Кейинчалик эртак тўқишдан қониқмай, билиб-билмай ҳикоя жанрига қўл урдим. Бу ҳолат тафаккур қила бошлаганимни билдирарди. Тафаккур қилиш эса каминада эртак айтиш иштиёқини сўндирди, камгап бўлиб қолдим. Оқшомлари майса устида ўмбалоқ ошиб, болалар билан кураш тушиш иштиёқи тарк этди мени. Камина энди борлиққа ўзга нигоҳ билан назар сола бошлаганди. Табиат ҳодисалари ва фасллар алмашувидан ўзимча маъно қидирадиган бўлдим. Уй бурчагидаги жавонда ўқиган китобларимнинг сони ортгани сайин нафақат тафаккуримда, балки феълимда ҳам ўзгаришлар содир бўла бошлаганди. Китоблар таъсирида қишлоққа сиғмай қолдим. Дала-дашту қир-адирларга интила бошладим. Қишлоқдан нариси қир-адирлик, сўнг чек-чегарасиз тоғлар бошланарди. Сукунат бағрига чўмиб, истаганингча хаёл сур, халал берувчи бирор кимса йўқ, жониворлар эса ғиж-ғиж эди. Бу пайтда жониворларга озор беришдан тийилгандим. Чунки бу дунёда барча нарса табиий уйғунлик асосига қурилгани ва табиатга озор берувчи ёлғиз жон одам боласи эканлигини фавқулодда англаб етгандим. Оқибат, ёввойи табиат ва жониворлар дўстимга айланди. Улар ҳақида ёза бошладим. Ўқувчиларга ўзим кўра билган ва ҳис қилган дунёни кўрсатиш, уларни огоҳлантириш учун ёза бошладим. Мен дунёни ўзгартиришни истардим. Ёзганларим билан гўё дунё ўзгариб қоладигандек эди. Бунинг қарангки, тақдир жониворларга нисбатан муносабатим ўзгачилигини сезгандай, неча ва неча бор мени бўриларга дуч қилди. Итлар ҳақида гапирмасам ҳам бўлади. Уларнинг овозиданоқ нима демоқчи эканлигини сезадиган бўлдим. Чунки улар менга шунчаки ит эмас, табиий уйғунликнинг жонли бир бўлаги эди. Садоқатни ўшаларда кўрдим, мардликни бўриларда учратдим. Қишнинг қирчиллама кунларидан бирида қирнинг тор ўзанида уларнинг тўрттасига тўсатдан рўпарў келган ва азбаройи қўрққанидан елкасидаги милтиқни олишга ҳам қурби етмаган йигитча мен эдим. Суриштириб келса, улар эмас, мен бўриларнинг йўлидан чиқиб қолгандим. Шунда улар нима қилди дерсиз? Нима қилишарди, қоринлари тўқ эканми, худди тўнкани четлаб ўтгандай, йўртишганча ёнимдан ўтиб кетишди. Ҳатто бирининг қуйруғи баримга сургалиб ўтгандай бўлди. Энди улар ўрнида хашаки итларни тасаввур қилиб кўринг – улар ё ташланган бўларди, ё изларига қайтиб кетарди. Бўрилар эса изларига қайтишни хаёлларига келтирмагандек, менга эътибор ҳам беришмади. Йиртқичларнинг бу қилиғи, яъни одамни писанд қилмаслиги жуда қизиқ бўлади. Буни сўз билан ифодалаш қийин. Бунақа пайтда улар сизга нигоҳини қадамайди, шунчаки бир қараб қўяди. Уларнинг бу шунчаки бир кўз ташлаб қўйишида улуғворлик, ўзига ишонч, майдаликдан йироқлик ва яна кўп нарсалар борки, бу ҳолатни фақат бадиий асарларда тасвирлаш мумкин. Шунга ўхшаш ҳолатларни зоти тоза итларда ҳам кўрганман.\nҲозир ўйлаб қоламан. Нечун бу хил ҳолат ва ҳодисаларга болаликдаёқ дуч кела бошлаганман? Бундан ташқари, азим кентда яшаб туриб, нечун ҳозирда умримнинг ярми тоғу тошларда, дашту саҳроларда кечмоқда? Жавоб эса битта – бу қисмат. Тақдирнинг менга аталган инъоми бу. Болаликдан эртаклар оламида улғайишим эса тақдирнинг туҳфасидир. Ахир шу эртаклар эмасми, болаликдаёқ менда китобларга ҳавас уйғотиб, дунёқарашимни шакллантирган, қалбимга эзгу туйғулар бахшида этиб, табиат ва жониворларга нисбатан муҳаббат ҳиссини юзага келтирган. Шунинг учун барча оналарга ҳайқириб айтгим келади, болаларга эртак айтинг, оналар!\nИжод ҳақида сўз юритар бўлсам, ёзганларимни узоқ вақтгача бирон ерда чоп эттиришга ошиқмаганман. Дарвоқе, болаликда ёзган машқларим – эртак ва ҳикояларимнинг бари йўқолган. Қандай қилиб йўқолган, буни ўзим ҳам билмайман. Шунчаки машқлар бўлгани боис уларга ҳозирда ачинмайман. Кейин ёзганларимни эса… Қайтамга ҳаётни яхшироқ ўрганиш мақсадида турли касбларда, ҳатто ўзим ёқтирмаган ишларда ҳам ишлаганман. Эндиликда ўйлаб қоламан, тўғри қилганманми-йўқми деб. Чамаси, тўғри қилганга ўхшайман. Касб, касбга боғлиқ турфа характерларни ўрганишнинг ўзи бўлмайди. Бу катта бир мактаб ҳаётимда.\nЎзимча ҳаётни ўрганишга якун ясаб, соҳам бўйича матбуотда иш бошлашим билан ўтган асрнинг саксончи йилларида, гўзал бир ижодий муҳитга тушиб қолганман. Ўткир Ҳошимов, Эркин Аъзам, Усмон Азим, Сирожиддин Саййид, мусаввир Одил Бобожон – буларнинг ҳар бири ўзига хос олам эди. Бу давраларда тафаккур ёлқинланарди, фикр нурланарди. Адабиётга ўзни фидо айлаш тушунчаси қанотлантириларди. Эртаклар мени оёқлатган, ижодий изланишлар дунёқарашимни шакллантириб, ўзлигимни англатган бўлса, бу ижодий муҳит каминага устозлик қилди десам сира хато қилмаган бўламан. Турган гап, ижодий муҳитда гап кўп, у кишини мукаммалликка етаклайди. Сўзнинг залворли кучини теран ҳис қилган ҳолда, унинг қатидаги рангларни илғай бошлайсиз. Ва тинимсиз ижодий изланиш ҳаёт тарзингизга айланади. Адабиёт қисматингиз, унингсиз тириклик маънисиз ва туссиз эканини англашга ёрдам беради. Мухтасар қилиб айтганда, адабиёт мангу ёниқ қалб нуридир. Халқ онгининг шаклланишида, унинг ўзини англашда адабиётнинг беқиёс роли мавжудлигини янада теран туйганингиздан сўнг эса, улкан бу адабий жараённинг зангламас бир мурватига айланган кўйи, унинг азалий ва абадий ҳаракатига ўз улуш ва ҳиссангизни қўшиш иштиёқида ёна бошлайсиз. Бу яратиш иштиёқидир. Афсуски, ушбу иштиёқ кўпларда жуда тез сўнади. Адабиёт эса қалби мангу ёниқ ижодкорлар ишидир ва фақат уларгина унинг бадиий ва маънавий хазинани янги дурдоналар билан бойита олади. Хуллас, саксонинчи йиллардан қатор ҳикояларим “Ёшлик” журналида, сўнг бошқа газета-журналларда юз кўрсата бошлади.\nШу кунгача ўн бешга яқин китобим чиқди. Шу ўринда китобхонлик хусусида андак фикр юритмоқчиман. Бу ёруғ оламда китобдан зўр дўст йўқлиги биздан аввал ҳам кўп таъкидланган. Ҳақиқатдан китобдан зўр дўстнинг ўзи йўқ ва унинг ўрнини ҳеч қайси санъат тури боса олмайди. Ўз оиласида китобхонликни шакллантира олган ота-она тарбияда кўп нарсани ютади. Бу борада, айниқса, онанинг роли ўзгачадир. Чунки болалар кўпроқ аёллар билан мулоқотда бўлади-да. Турмуш ўртоғимиз Тўхтахон муаллима, мактабда тил ва адабиётдан дарс беради. Болаларнинг ёши ва қизиқишига қараб китоб танлашда жуда устаси фаранг, минг қилсаям, ўқитувчи-да. Қисқаси, китоб ўқиган боланинг ҳаяжони сал бўлакча бўлади, унинг ҳаяжони пайтида андак эътиборли бўлсангиз, болада китобхонлик ҳисси янада ошади. Акс ҳолда қуруқ ўқувчига айланиб қолиши мумкин. Уларни фикрлашга ундаш учун боланинг ҳаяжонига эш бўлиш лозим. Донолар айтишадики, боласига ўргатмаган ва сўнг боласидан ўрганмаган одам ҳаётдан орқада қолиб кетади деб. Шу боис уйдаги чуғур-чуғурлардан ҳам нимадир ўрганаяпмиз.\nАдабиётда шовқинни ёқтирмайман, бир-иккита нарса яратиб қўйиб, ўзини даҳо санайдиганларни жиним севмайди. Ўқувчи тушуниши қийин бўлган ҳолда мураккаб ёзиш керак, дейди шунақалардан биттаси. Кейин аллақандай оқимларни рўкач қилиб, ўзбек адабиётида биттаям ҳақиқий истеъдод йўқ дейди. Масалан, Навоийни ким ўқияпти дейди. Гапидан шу нарса англашиладики, у ўзбек адабиётини ўқимаган, ўқимагани ҳолда унга баҳо беришга тиришади. Ғарб адибларидан бир-иккисининг номини санаб, шунақанги ваъзхонлик қиладики, оқибат, калавасининг учини йўқотиб, нима деяётганини ўзи ҳам билмай қолади. У Навоийни мактаб дастурида ўқиган, “Ўткан кунлар”ни варақлаб ҳам кўрмаган. Чўлпон ва шунингдек, бошқаларнинг номини эшитишни ҳам истамайди. У вайсашни, даъво қилишни яхши кўради. Сўнг ўзини ҳеч ким тушунмаётганидан нолиб, ҳаммани ғирт нодонга чиқаради.\nБу хил кимсалар баҳсга арзимайди. Унинг ёнидан, қирнинг тор ўзанида ўзимга йўлиққан бўридай, индамай, шунчаки бир кўз ташлаб ўтаман. О-о, шунчаки кўз ташлаб ўтишдан ёмони йўқ ва шунда унинг нигоҳида “истеъдодга нисбатан ҳурматсизлик бу” деган таънани ўқийман.\nҲа, адабиётни истеъдодлилар яратади, истеъдодсизлар эса қора қуюндай доим улар атрофида чарх уриб, даҳоликка даъвогар бўлиб юраверади. Бу ҳам куну тундек, азалий ҳолат эрур.\nМендан кўпинча, нималар ёзаяпсиз, деб сўрашади. Ёзаяпман, лекин ўша ёзаётган нарсам ҳақида аввалдан бир нарса дейишдан ҳамиша истиҳола қиламан. Аввалдан айтиш, назаримда, нон ўрнига хамир тутишдек бир гап эмасми?!\n“Ёшлик” журнали, 2010 йил, 7 (236)-сон.\n← Аввалги Аввалги Абдусаид Кўчимов: «Дунёни яхшилар ушлаб туради» (2010)\nКейинги → Кейинги: Жаҳонгир Қосимов: «Кинони кино қиладиган адабиёт!» (2010)


Марғилон ҳокимининг собиқ ўринбосари ўз жонига қасд қилди » Muzlik.uz - O‘zbekiston yangiliklari\nМарғилон ҳокимининг собиқ ўринбосари ўз жонига қасд қилди\nМарғилон шаҳар ҳокимининг иқтисодиёт ва тадбиркорлик масалалари бўйича собиқ биринчи ўринбосари Элёр Тўхтаматов ўлик ҳолда топилди. Бу ҳақда «Газета.uz» Ўзбекистон Бош прокуратураси Фарғона шаҳар ИИБга таяниб хабар қилди. Ҳодиса тўғрисидаги хабар 30 ноябрь куни тахминан 11:00 да келиб тушган. Элёр Тўхтаматов (1984 й. т.) ўзининг Фарғонадаги уйининг ертўласида осилган ҳолда топилган. Фарғона шаҳар прокуратураси томонидан ҳозирда терговга қадар текширув ўтказилмоқда. Элёр Тўхтаматов 2018 йил 20 августда Марғилон шаҳар ҳокимининг иқтисодиёт ва тадбиркорлик масалалари бўйича биринчи ўринбосари лавозимига тайинланиб, 2019 йил 2 апрель куниўз хоҳишига кўра эгаллаб турган вазифасидан озод этилган.\nАкрам Эгамов Самарқанд шаҳар ҳокимининг биринчи ўринбосари этиб тайинланди\nҚаҳрамон Арипов Тошкент ҳокимининг биринчи ўринбосари бўлди


АҚШ хонанда Райҳонга виза бермади - www.Voydoda.com - Скачать новинки музыки 2018 бесплатно -\nАҚШ хонанда Райҳонга виза бермади\nАвтор: sevara / Дата: 11-05-2018, 11:43 / Просмотров: 344\nЎзбекистонда хизмат кўрсатган артист Райҳон Ғаниева ушбу концертда иштирок этмайди.\nАҚШда ўзбек хонандаларига қизиқиш катта. Авваллари бу мамлакатда концерт бериш борасида Ўзбекистон халқ артисти Юлдуз Усмонованинг ошиғи олчи эди. Хонанда қўшма штатларда йилига бир неча бор концерт дастурларини тақдим этарди. Бугун Юлдуз Усмонованинг сафи кенгайган.\nЯқинда Ўзбекистонда хизмат кўрсатган артистлар Улуғбек Раҳматуллаев ва Оғабек Собиров АҚШнинг бир неча штатларида концерт дастурларини тақдим этиб қайтишганди.\nОрадан кўп вақт ўтмай Ўзбекистонда хизмат кўрсатган артистлар Райҳон Ғаниева, Зиёда Қобилова ва хонанда Шоҳруҳхон жорий йилнинг 12 май куни АҚШда концерт дастурини тақдим этишга отланаётгани хабар қилинди. Интернет орқали концерт рекламалари тарқатилди.\nБироқ, Ўзбекистонда хизмат кўрсатган артист Райҳон Ғаниева ушбу концертда иштирок этмайди. Боиси хонандага АҚШнинг Ўзбекистондаги элчихонаси томонидан виза берилмаган. Бу ҳақда хонанданинг ўзи ижтимоий тармоқлардаги шахсий саҳифаси орқали маълум қилди.скачать dle 12.1\nRauf & Faik ft. Tuğçe Haşimoğlu - Unut Beni Ay Ay Ay Ay (Hakan Keleş Remix)\nShohruhxon - Yana-Yana\nAlper Eğri - Static Z (Remix)\nShahzoda va Benom Guruhi - Im Shab\nSean Paul & J Balvin - Contra La Pared (Rynx Remix)\nManzura - Menga O'rgat\nGold Brother - Shake On (Pepsi: Messi vs. Salah)\nПочта для жалоб и предложений: admin@voydoda.com


Саудия Арабистонининг Жидда шаҳридаги номусулмонлар қабристонида Биринчи жаҳон уруши якунланганининг 102 йиллигига бағишланган маросим вақтида портлаш юз берди. Тадбирда Европанинг бир қатор давлатлари дипломатлари иштирок этган.\n“Al Jazeera” телеканалининг Франция Ташқи ишлар вазирлигига таяниб хабар беришича, тадбир Франция элчихонаси томонидан ташкиллаштирилган ва унда Европа иттифоқи ва бошқа давлатлар делегациялари иштирок этган. Портлаш оқибатида бир неча киши жароҳат олган. Франция ташқи ишлар вазирлиги “ҳеч нарса билан асосланмаган” ушбу ҳужумни қоралаган.\nМаросим вақтида қўлбола портловчи қурилма ҳаракатга келтирилган.\nФранция томони Жиддадаги фуқароларини шаҳар бўйлаб ҳаракатланишда эҳтиёткор бўлишга ва гавжум жойларга бормасликка чақирган.\n“Жиддадаги номусулмонлар қабристонида портлаш юз берди. Енгил жароҳат олган 4 киши, жумладан бир грек бор”, деб маълум қилган исми келтирилмаган грециялик димломат.\n“Al Ikhbariya” телеканалининг хабар беришича, воқеадан кейин қабристон атрофида кордон қўйилган. Телеканалнинг маълум қилишича, портлаш оқибатида Греция консулхонаси ходими ва подшоҳлик хавфсизлик хизмати ходими жароҳат олган.\nБу Жиддада охирги кунларда хорижликларга қарши содир этилаётган иккинчи ҳужумдир. Октябр охирида саудиялик фуқаро Франциянинг Жиддадаги консулхонаси қўриқчисига пичоқ билан ҳужум қилган ва уни яралаган.\nОктябр ва ноябрда мусулмон давлатларида Муҳаммад алайҳиссаломнинг карикатура қилинган расми эълон қилиниши ва Франция президенти Эмманюэл Макроннинг бу борадаги баёнотларига қарши норозилик намойишлари бўлиб ўтди.\nНорозиликлар 16 октябрда Францияда чечен миллатига мансуб 19 ёшли Абдуллоҳ Анзоров дарс вақтида ўз ўқувчиларига сўз эркинлигининг намойиши сифатида Муҳаммад алайҳиссаломнинг карикатура қилинган расмини кўрсатган ўқитувчини ўлдирганидан кейин бошланган. Макрон ўқитувчининг ўлдирилишини “ислом террорчилигига хос хатти-ҳаракат” деб атаган. Франция президенти ундан аввалроқ, октябр бошидаги маърузасида “ислом дини дунё бўйлаб инқироз ҳолатини бошдан кечирмоқда” дея таъкидлаган.


00:24 / 08.12.2019\nПетер Хандке Фото: AFP 2019 / APA/Barbara Gindl\nТуркия Босниядаги мусулмонлар қатлиомини рад этган австриялик ёзувчи Петер Хандкега адабиёт бўйича Нобель мукофоти берилишига қарши. Бу ҳақда Туркия президентининг расмий вакили Иброҳим Қалин маълум қилди.\n"Душанба куни Босниядаги қатлиомни рад этган ва Сербиянинг биринчи президенти Слободан Милошевичнинг тарафдори бўлган Петер Хандкега адабиёт бўйича Нобель мукофоти берилади. Бу қарор бекор қилиниши лозим. Қандай қилиб уялиш ҳиссига эга бўлмаган ахлоқсиз одамга мукофот беришингиз мумкин?" – деб ёзди у ўзининг Twitter саҳифасида.\nТуркия миллий мудофаа вазирлиги ҳам бунга қарши чиқди.\n"Биз ҳар қандай кўнгилчан инсон қалбига жароҳат берадиган бу тарихий хатодан воз кечилишини кутмоқдамиз, Нобель мукофоти эса яна танқид ва муҳокамалар нишонига айланмоқда", - дейилади вазирлик баёнотида.\nЮгославия бўйича халқаро трибуналнинг аниқлашича, 1995 йил июлда Сребреница шаҳрида босниялик серблар армияси 7-8 минг атрофидаги босниялик мусулмонларни қириб ташлаган.\n2007 йил февралда Сребреницадаги қотилликлар БМТ халқаро суди томонидан қатлиом деб тан олинган.


Туркистон шаҳрида спортнинг техник ва амалий турлари сирасига кирувчи триатлон бўйича Қозоғистон Республикаси кубоги очиқ мусобақаси ўтди. Мусобақа иштирокчилари триатлон беллашувларидан ўрин олган сузиш босқичини сув ҳавзасида, велопойга шартини – велосипед машқ ускунасида ва югуриш босқичини югуриш йўлакчасида бажаришди.\nИштирокчиларга ҳар бир босқични бажариш учун маълум вақт ажратилди: 10 дақиқа сузиш, 30 дақиқа велосипед, 20 дақиқа югуриш ва 5 дақиқа – мураккаб жойлардан ўтиш. Мазкур шаклга кўра, спортчи эркак ва хотин-қизларнинг иштироки уч босқичли масофалар йиғиндиси бўйича аниқланди.\nҚозоғистон триатлон федерацияси томонидан вилоят ҳокимлиги шафелигида ташкил этилган икки кунлик мусобақаларда эркаклар ўртасида биринчи ўринни алматилик Ануар Турубаев эгаллади. Иккинчи ўринда Егор Крупиаков (Алмати) учинчи ўринда эса – Александр Тен (Алмати). Хотин-қизлар ўртасида биринчи ўринни Екатерина Шабалина (Нур-Султан), иккинчи ўринни – Юлия Озерова (Алмати), учинчи ўринни Дария Бигкова (Қўстанай) эгаллади.\nМутахассисларнинг эътироф этишича, вилоятимизда истеъдодли спортчилар камол топишида, иқтидорли ёшларни саралаш орқали 2024 йилги олимпия ўйинларига ҳозирдан тайёргарлик кўришда ушбу мусобақаларнинг аҳамияти беқиёсдир. Қолаверса, касбий спортчилар иштирокидаги ушбу мусобақалар юртимизда триатлон билан шуғулланишни бошлаган ёш спортчилар учун ўзига хос “шижоат дарси” бўлиши билан аҳамиятлидир.\nҒолибларни вилоят ҳокимининг ўринбосари Сакен Қалкаманов табриклаб, тақдирлади.\nВилоят ҳокимининг матбуот хизмати, 2022-04-26, 00:15 168


Тошкентда миграция ва фуқаролик бўлимлари энди янгича тартибда ишлайди – Ўзбекистон\nГлавная / Жамият / Тошкентда миграция ва фуқаролик бўлимлари энди янгича тартибда ишлайди\nТошкентда миграция ва фуқаролик бўлимлари энди янгича тартибда ишлайди\n21.06.2018\tЖамият Comments Off on Тошкентда миграция ва фуқаролик бўлимлари энди янгича тартибда ишлайди 18 Показы\nТошкентда миграция ва фуқароликни қайд этишнинг туман бўлимларида аҳолига қулайлик яратиш мақсадида янгича ишлаш тартибини амалга татбиқ этди. Бу ҳақда «Газета.uz”га Тошкент шаҳар ИИБ хабар берди. Бизнинг мухбиримиз ўзгаришлар билан танишиш мақсадида Юнусобод ва Шайхонтоҳур туманларидаги миграция ва фуқароликни қайд этиш бўлимларига борди.\nЭндиликда бўлим бошлиғининг шахсан ўзи фуқароларни кириш жойида кутиб олади. У ҳар доим ўз жойида бўлади — раҳбарни турли тадбирларга жалб этиш мумкин эмас. Илгари ҳужжатларга резолюция қўйиши учун раҳбарларни навбатда анчагина кутишга тўғри келарди.\nШайхонтоҳур ва Миробод туманларидаги миграция ва фуқароликни қайд этиш бўлимларида паспортни алмаштирмоқчи бўлганлар учун электрон навбат жорий этилган. Мурожаат этувчига берилган билетда унинг суратга тушиш ва биометрик маълумотларни топшириш учун кирадиган рақами, санаси ҳамда вақти кўрсатилган бўлади.\nМиграция ва фуқароликни қайд этиш бўлимларининг биноларида зарурий ҳужжатлар учун бланклар ва уларни тўлдириш учун намуналар тахт қилиб қўйилган. Илгари фуқаролардан бланк учун пул олинарди. Бланкларни шунингдек Давлат хизматларини кўрсатишнинг ягона портали орқали ҳам юклаб олиш мумкин.\nЯнги паспорт олиш учун аризани Давлат персоналлик маркази сайти (dpm.uz) орқали тўлдириш мумкин. У ерда шунингдек аризанинг ҳолатини кузатиш ва хизматларга ҳақ тўлаш учун квитанция олиш имкони бор. Тошкент шаҳар ИИБ миграция ва фуқароликни қайд этиш бўлимига консультация олиш учун Facebook орқали мурожаат қилиш мумкин.\nЭслатиб ўтамиз, 1 июлдан бошлаб Ўзбекистон фуқароларининг эски намунадаги паспорти (биометрик маълумотлар киритилмаган) муомаладан чиқарилган деб ҳисобланади ва бунинг учун маъмурий жавобгарлик (энг кам ойлик иш ҳақининг 0,5 баробаридан 3 баробаригача) кўзда тутилади.\n26 майдан бошлаб Миграция ва фуқароликни қайд этиш бошқармалари 8:00 дан 18:00 га қадар, дам олиш кунларисиз ишлайди. Саломатлиги туфайли паспортини алмаштириш учун миграция ва фуқароликни қайд этиш бўлимига кела олмайдиган шахслар номидан ишончли киши биометрик маълумотларни йиғиш пунктини мобиль станцияга йўналтириш учун ариза билан мурожаат қилиши мумкин.\nБиз илгари ёзганимиздек, қизлар ва аёллар чет элга чиқиш учун рухсатнома олишда миграция ва фуқароликни қайд этиш бўлимида суҳбатдан ўтиши шарт эмас. Янги тартиб ҳозирча фақат пойтахтда амалга татбиқ этилган.\nТошкент шаҳар ИИБ паспорт-виза тизимида кераксиз тўсиқларни олиб ташлаш бўйича қўшимча имкониятларни ўрганиб чиқмоқда. Йил охирига қадар миграция ва фуқароликни қайд этиш бўлимларида электрон навбатлар йўлга қўйилади.\nПред. Андижонда велоҳаракат ривожлантирилади\nСледующая Аргентина гуруҳдан чиқа оладими? Барча вариантлар\nСамарқанд тарихий биноларни йўқотмоқда


XX асрнинг йирик иқтисодчиларидан бири Ж. Кейнс худди шундай мавқеда бўлган, “тажрибага эга бўлмаганлар(схоластлар)нинг (судхўрлик бўйича) тадқиқоти самарадорликнинг энг юқори даражасига эришиш имконини берадиган тавсифларни изоҳлашга йўналтирилган, шу билан бир вақтда донишманд ҳукумат фоиз ставкасини пасайтириш мақсадида одат ва қоидалар, аҳлоқий тартиблардан фойдаланади, ҳаттоки аҳлоқий қонунларга санкцияларни ҳавола қилиб, уни(фоизни) жиловлаш учун низом ва расм-русумларни жорий этиш ҳақида қайғуришини” тахмин қилган.\nСудхўрликка қарши йўналиш ислоҳотчиларидан бошқа бири машҳур иқтисодчи С. Гезелль эди. Кейнс дунё Марксга нисбатан Гезеллдан кўпроқ нарсани билиши мумкин эди, деб ёзган эди. XIX аср Германия ва Аргентинасида муваффақиятли савдо фаолиятини олиб борган Гезелль ўзининг сотувлари, инсонлар эҳтиёжи ёки маҳсулотлар сифатига эмас, балки аксарият “пулларнинг “баҳо”си (яъни фоизлар билан)га боғлиқ эканини асос қилиб олган ҳолда, фоиз ундиришни қоралади. Пуллар давлат хизматчиси бўлиши лозимлиги ва улардан фойдаланганлик учун тўлов ундирилиши шартлиги тўғрисидаги Гезеллнинг таклифлари, Австрия, Франция, Германия, Испания, Швейцария ва АҚШда “босма ҳарф ҳаракати” шиори остида тажрибаларга кенг йўл очди, лекин у миллий банкларнинг монополиясига хавф сола бошлагач, ушбу ташаббуслар буткул бостирилди. Ганновер университетининг немис профессори М. Кеннеди (1995) фоизлар ундиришнинг энг ашаддий замонавий танқидчиларидан бири ҳисобланади ва Гезелль ғояларига асосланади, унинг фикрича, “фоизлар ундириш... бизнинг ижтимоий таркибларга саратон каби таъсир кўрсатади”. У “инфляциядан ҳоли фоиз ва пуллар” масаласини муҳокама қилади, банк амалиётига - “салбий” фоиз ставкаси механизмига ўхшаш ҳаракат қилувчи, пул айланмалари учун пул қийматидаги тўловлар киритишни таклиф этади,\nНиҳоят, XX аср бошидаги замонавий иқтисодиёт мактабларидан бири, яъни Дуглас (1924), Фишер (1935), Симонс (1948) ва Содди(1926)лар фоизлар ҳисоблаш амалиётини танқид остига олдилар. Уларнинг умумий асосий нуқтаи-назари шундан иборатки, тижорат банклари учун пулларни монополияда ушлаб туриш ёки кредитни яратиш жараёни умуман нотўғри ва мақбул эмас. Банкларнинг пуллар учун ҳеч қандай муқобил харажатлар қилмасдан ёки ҳеч бир талофатсиз фоиз ҳисоблашлари, ноаҳлоқий ва қаллоблик амалиётидан ўзга нарса эмас.\nКредит-пул фоизлари жамиятда боқимандалик кайфиятини яратади ва пул капитали эгаларининг қуюшқондан чиқишларига олиб келади, шу боис бойлар ва камбағаллар ўртасидаги тафовут кенгайишда давом этади. Аллома Юсуф Алининг фикрича, “қонуний савдо ва саноат ҳалқлар ва инсонларнинг барқарорлиги ҳамда равнақини оширади, судхўрлик воситасига қарамлик эса бекорчилар, шавқатсиз қонхўрлар ва бефойда шахсларнинг пайдо бўлишига ёрдам беради, холос, улар ўзининг шахсий фаровонлигини ҳам билмайди, бинобарин, ақлдан озганларга ўхшайдилар”.\nРибонинг моҳиятини яхшиси, иқтисодий кўрсаткичлардан фойдаланган ҳолда тушунтириш лозим. Қўшимча қиймат – сотиб олинган маҳсулот қиймати(яъни, ҳар бир ишлаб чиқарувчи(фирма) бошқасидан сотиб олган товарнинг қиймати) ва уни сотишдан келиб тушган умумий тушум ўртасидаги фарқдир. Пулга доир қўшимча қиймат соф молиявий битимлар билан боғлиқ. Воқеликдаги товар ёки хизматларнинг тўловини таъминламайдиган молиявий воситаларни олиш ва сотиш ҳам унга киради. Молиявий воситалар харид баҳоси ва уларни сотиш баҳоси ўртасидаги фарқ ўзида пуллик қўшимча қийматни ифодалайди. Бу битимлар ЯИМ (ялпи ички маҳсулот) миқдорини ўзгартирмайди ҳамда иқтисодий агентлар ўртасида пул маблағларини қайта тақсимлаш натижаси ҳисобланади. Мана шу пуллик қўшимча қиймат рибонинг ўзидир.\nЎз навбатида пулни воқеликдаги товар/хизматларнинг қиймат ўлчови сифатида ишлатиш шароитида, жамият ва кишиларнинг барча зарурий эҳтиёжлари тўлақонли қондирилади. Шунинг учун фақат товар устамаси концепциясини ўзида ифодаловчи воқеликдаги қўшимча қиймат яратилгандагина, барқарор ижтимоий-иқтисодий тараққиёт таъминланади.\nАввалги олимларнинг барчалари пулни алмашинув воситаси, қиймат ўлчови ва ҳисоб-китоб бирлиги сифатида кўриб чиққанлар, лекин унинг жамғарма воситаси сифатидаги вазифасини рад этганлар. Барча яккахудолик шариатларида фоиз асосида кредитлаш тақиқланган эди, ушбу машғулот адолатсизлик ҳисобланган ва кўрнамаклик қилиш дея баҳоланган, чунки, пуллар пулнинг ўзи учун эмас, бошқа мақсадлар учун яратилган. Қуръон савдо ва тижоратда иштирок этиш ҳамда рибо воситасида даромад олиш ўртасидаги тафовутни аниқ кўрсатиб берган. Рибо концепцияси энг аввалги фикҳшунослар, олимлар ва амалиётчилар тафаккурида шубҳасиз равшан эди. Узоқ вақт мобайнида, асосан қоғоз пуллар пайдо бўлгунига қадар, аксарият шариат билимдонлари рибо ҳақидаги масалани доимо алмашинув битимлари талқинида, яъни товар ёки хизматларни оддий айирбошлаш ёки сотиш сифатида кўриб чиққанлар. Фақат айрим олимлар ушбу предметни қарз шаклида муҳокама қилганлар.\nПуллар “эҳтимолий” капитал сифатида кўриб чиқилади, яъни улар амалда ишлаб чиқариш фаолиятини юргизиш учун бошқа ресурслар билан уйғунлашгандагина капиталга айланади. Ислом пулларнинг вақтинчалик қийматини тан олади, фақат бунинг учун улар “эҳтимолий” капитал сифатида эмас, балки воқеликдаги капитал сифатида иштирок этишлари лозим.\nШариат рибони икки шаклга ажратади, яъни:\nа) пулларни пулга айирбошлашдаги рибода насия рибоси юзага чиқади, бу ерда айирбошлаш кечиктирилган ёки секинлаштирилган бўлади ва бу бугунги кун молиявий амалиётларида тадбиқ қилинаётган қўшимча тўлов учун сабаб ҳисобланади. Муддатида ёки ундан аввал тўланадиган асосий қарз ёки бутун миқдордан келиб чиқувчи ўзгарувчан фоиз ёки ўрнатилган даромад бўлиши ёхуд кредит олишнинг шарти сифатида ундирилиши лозим бўлган совға ёки хизматга боғлиқ ҳисобланишидан қатьи назар, уларга нисбатан шариат тақиқи тадбиқ этилади;\nб) фазл рибоси янада нозик ҳисобланади ва у қўлма-қўл ёки бартер алмашинувлари билан боғлиқдир. Тақиқ Пайғамбар саллолоҳу алайҳи васалламнинг ҳадислари талабидан келиб чиқади, унга кўра товарлар пулга айирбошланиши лозим, бартер орқали айирбошлашда товар сифатида фарқлар бўлиши мумкин, бу эса адолатсиз кўпайишга олиб келади. Фазл рибоси концепцияси Эски Аҳддаги озиқ-овқатни қарзга беришдаги ўсишга қўйилган тақиққа (Левит 25:37) ғоят ўхшайди. Бугунги кун бозорларида айирбошлаш пуллар воситасида амалга ошади, фазл рибосининг долзарблиги пасайган кўринади, лекин концепция моҳиятининг мана шундай ҳолатларга тадбиғи сақланиб қолади.\nМолиявий амалиётлардаги рибога диққатни жамлаган ҳолда, энди ушбу атаманинг янада расмий таърифини тиклаш мумкин. Шариатга кўра, кредит муддатини узайтириш ёки кредит олиш учун шартлашув сифатида, қарздор томонидан асосий миқдор билан биргаликда кредитор(қарз берувчи)га тўланиши лозим бўлган рибо техник жиҳатдан “устама”га киради.\nИсломий молиявий битимларда пул учун(фоиз) пулларни сотиш(кредит) мумкин эмас. Шу билан боғлиқ равишда рибо ғарб банк-молия ишининг асосий хусусияти ҳисобланади ва юқорида санаб ўтилган барча белгиларни ўзида акс эттиради.\nҒорар. Молиявий битимларда ғорар рибодан кейинги энг муҳим таркибий қисм ҳисобланади. Оддий тилда айтганда, ғорар ахборотдан бехабарлик муаммосининг натижаси саналади ва шартномада назорат ёки ахборот йўқлиги сабабли вужудга келган ҳар қандай ноаниқликка дахлдордир. Бошқа(ҳамкор) томондан яширилаётган ёки томонларнинг ҳеч бири назорат қилиш имконига эга бўлмаган битим предмети ғорар ҳисобланади ёхуд у битим предметининг айрим қисмлари тўғрисидаги маълумотларга тааллуқли бехабарлик сифатида кўриб чиқилиши мумкин.\nБарча исломий тижорий битимлардаги адолат тушунчасини эътиборга олиб, шариат сонга, сифатга, қайта тикланишга ёки шартнома предметининг мавжудлигига нисбатан ҳар қандай ноаниқликни ғорар унсурига йўлланма сифатида кўриб чиқади. Шундай бўлсада, у фиқҳшуносларга транзакциялардаги ғорар даражасини аниқлаш имконини беради ҳамда вазиятга боғлиқ равишда, улар битимни амалда ёки кучдан қолган деб эътироф этишлари мумкин. Шариат ғорарни тақиқлаган ҳолда, исломгача бўлган кўплаб алмашинув битимларини, улар юқори даражада ноаниқликка дучор бўлганликлари ёки кераксиз тортишув ва ноҳақликларга сабаб бўлганлари боис ва ноаниқлик битим томонларининг бири ёки иккаласига маълум бўлмагани сабабидан, ман этади. Аксарият ҳолатларда ғорарни, битимлардаги сотиш объектлари ва уларнинг баҳосини аниқ таърифлаш йўли билан кераксиз ноаниқликни баратараф этиш орқали йўқотиш мумкин. Яхши ҳужжатлаштирилган шартнома ҳам ғорарни бартараф этишга кўмак беради.\nХатарларни тақсимлаш. Кредит-пуд фоизларини ундириш ман қилингани сабабли, соф қарз мажбуриятлари тизимдан чиқариб ташланади, бинобарин, маблағларни етказиб берувчилар кредиторларга эмас, инвесторларга айланадилар. Молиявий капитал етказиб берувчи ва тадбиркор, амалий хатарлар тақсимланишини фойда ва зарардаги улушларга алмашиниб оладилар.\nАктивлар асосида фаолият. Қарз мажбуриятларини ман этиш ва хатарлар тақсимланишини рағбатлантириш молиявий ва реал сектор ўртасидаги бевосита алоқа мавжуд бўлган адолатли иқтисодий тизимни тиклайди. Натижада тизим “мавжудлилик” жиҳатини жорий этади, у таянч актив билан бевосита молиялаштириш орқали шундай муносабатда бўладики, молиявий амалиётлар реал сектордаги фаолият билан аниқ ва узвий боғлиқ бўлади. Воқеликдаги актив самарадорлиги ва уни молиялаштириш учун ишлатиладиган капитал айланиши ўртасида узвий алоқа мавжуд бўлади.\nЧайқовона фаолиятни тақиқлаш. Исломий молиявий тизим ўта даражада жамғаришга тўсқинлик қилади ва ҳаддан ташқари ноаниқлик, қимор ўйинлари ва хатар иштирокидаги амалиётларни ман қилади.\nШартномаларнинг дахлсизлиги ва эгалик ҳуқуқининг сақланиши. Ислом шартнома мажбуриятларини қўллаб-қувватлаш ва маълумотлар очиқлигини зарурият сифатида кўриб чиқади. Ушбу вазифа ахборотдан бехабарлик ва виждонсизлик(алданиб қолиш) билан иш юритиш хатарини пасайтириш учун мўлжалланган. Ислом эгалик ҳуқуқи сақланишига катта эътибор қаратади, давлат ва жамият, фуқаро ҳуқуқлари ўртасидаги тенгликни аниқлайди ва кимнингдир эгалик ҳуқуқига тажовузни мутлақо ман қилади.\nMore in this category: « АҚШ Федерал заҳира тизими: иқтисодиётни «миқдорий юмшатиш» (QE1-QE3) Исломий банк — ҳалоллик кафолати »


Истанбулда Эрон ва ЕИ ташқи ишлар вазирлари учрашмоқда\n25 феврал 2021, Тошкент вақти: 13:25\nЭрон Ташқи ишлар вазири Муҳаммад Зариф ва Европа Иттифоқи ташқи сиёсати бўйича комиссари Кэтрин Эштон бугун ва эрта Истанбулда Теҳроннинг мунозарали ядровйи дастури борасида музокара қилади.\nУчрашув Эрон билан 5+1 гуруҳига кирувчи давлатлар ўртасида расмий музокараларнинг Венада 16 июнда бўлиб ўтадиган навбатдаги давраси олдидан ўтказилмоқда.\nМузокараларнинг бундан аввалги босқичи шу ойнинг бошроғида Венада ўтказилган, лекин томонларнинг муросасисиз якунланган эди. АҚШ, Россия, Хитой, Британия, Франция ҳамда Германияни ўз ичига олувчи 5+1 гуруҳи билан Эрон вакиллари Теҳроннинг ядровий дастурини қисқартириши эвазига Ғарб давлатлари санкциялари юмшатилишини кўзда тутувчи келишув шартлари бўйича муросага эришишга ҳаракат қилмоқда.\nБугун Истамбулда бошланаётган учрашув аввалдан эълон қилинмаган ва унда қайси масалалар муҳокама қилиниши борасида тафсилотлар йўқ. Лекин манбалар мазкур учрашув якуни келишувга эришиш имкони сақланиб қолаётганидан даракдир, демоқда.


Диққатни бошқаришни қандай ўрганиш мумкин? | BETAKROR BUXORO!\nДиққатни бошқаришни қандай ўрганиш мумкин?\nСизнинг бахтли ҳаётингиз, унумдорлик ва ишдаги муваффақиятлар диққатни назорат қилиш ва йўналтириш қобилиятингиз билан чамбарчас боғланган.\nДиққат-эътиборингизни бекорга сарфламасдан, уни ўзингиз учун муҳим бўлган ишларга йўналтиришнинг уч усули тўғрисида айтмоқчимиз.\n1.Онгли равишда медитация қилиш\nМедитация қилиш стрессни камайтиради, танани бўшаштиришга ва сизни барча чалғитувчи омиллардан узоқлашишга ёрдам беради. Ҳаммаси жуда оддий: сиз ўтирасиз ва диққатингизни бирон-бир нарсага қаратасиз, кўпинча ўзингизнинг нафас олишингизга.\n2. Бир вазифалилик\nКўп вазифалилик унчалик самарали эмас, айниқса гап ақлий меҳнат ҳақида борганда. Бундан ташқари у мияга зарар келтиради. Сиз ҳар гал диққатингизни бир ишдан бошқасига қаратганингизда, мия ортиқча стрессни бошдан кечиради, диққатни янги вазифага қаратиш қобилияти эса пасаяди.\nБир вазифалилик унумлироқ ишлашга ёрдам беради ва диққатни бир нарсага узоқроқ қаратишга ўргатади. У самарасига кўра медитацияга ўхшайди: сиз қанча кўпроқ машқ қилсангиз, шунча яхшироқ бажарасиз, диққатингизни керакли ишга онгли равишда йўналтириш шунча осон бўлади.\n3. Мунтазам равишда узоқлашиш\nИжтимоий тармоқларга кириш учун телефонни олишда сизнинг онгингиз ҳар кейинги такрорланишларда мустаҳкамланиб борадиган одатлар ҳалқасини ҳосил қилади.\nАйнан шунинг учун рақамли мосламалардан фойдаланишни чеклаш жуда муҳимдир. Бунга ўхшаш диққатни чалғитувчи омиллардан мунтазам равишда узоқлашишга ҳаракат қилинг. Масалан, почта ва хабарларни куннинг маълум бир вақтида текширинг, бир ҳафтада бир ёки икки марта смартфон ва ноутбукни умуман қўлингизга олманг.


Мактабларда бир нечта фанлар ўтилмаслиги мумкин | Qalampir.uz\nМактабларда бир нечта фанлар ўтилмаслиги мумкин\nЖамият\t04 Сентябрь 16:52 8260\nЎзбекистонда 2020-2021 ўқув йили 14 сентябрдан бошланиши кутилмоқда. Мактабларда ижтимоий масофани сақлаш, ортиқча мулоқот қилишларини олдини олиш мақсадида Халқ таълими вазирлиги бугун, 4 сентябрь куни айрим дарсларни ўтмасликни тавсия қилди.\nУнга кўра, мактабларда янги ўқув йили бошидан қуйидаги дарслар вақтинчалик ўтилиши тавсия этилмайди:\n• жисмоний тарбия;\n• чақириққа қадар бошланғич ҳарбий тайёргарлик;\n• мусиқа маданияти;\n• тасвирий санъат ва чизмачилик;\n• тарбия фанлари.\nУшбу фанлар масофавий таълим шаклидаги телевизион дарслар орқали ўзлаштириб борилади.\nВазирликнинг хабарига кўра, мазкур фанлардан дарс бераётган ўқитувчиларнинг ойлик иш ҳақи тўлиқ сақлаб қолинади ва улар мактабдаги ўқув-тарбия жараёнини ташкил этиш билан боғлиқ ташкилий масалаларга жалб этилади.\nЖорий йилнинг 25 август куни АОКА да ташкил этилган брифингда Халқ таълим вазири Шерзод Шерматов мактабларда жисмоний тарбия дарслари ўтилиши кераклиги ҳақида гапирган эди.\n“6 ой давомида уйда ўтирган бола ҳам жисмонан, ҳам руҳан эзилди. Энди мактабга борганида яна дарслардан чеклаш ноўрин. Жисмоний тарбия дарси ҳар бир боланинг соғлиги учун зарур. Нима учун у фанни олиб ташлашимиз керак”, деган эди Шерзод Шерматов.\n22 Октябрь 18:27 41197\n22 Октябрь 14:20 26824\n22 Октябрь 22:25 22376\n23 Октябрь 15:21 21042\n23 Октябрь 19:14 19940


www.migrant.mobi > Украина\nВидео: ўзбекистонлик Шаҳобиддин харковликларни иссиқ овқат билан таъминламоқда\n«Мен бу шаҳарни уч кунда севиб қолганман…». Ўзбекистонлик Шаҳобиддин Юсупов 25 йилдан бери Харковда истиқомат қилади ва ҳар куни шифокорлар, ҳудудий мудофаа жангчилари ва шаҳарнинг Россия ҳарбий бўлинмалари ҳужумларидан азият чеккан фуқароларига иссиқ таом улашади. У “Наврўз” ресторанининг хўжайини ва у ерда шаҳар аҳолиси учун алоҳида шохобча ташкил қилган,...\n24/03/2022 Админ Хабарлар.\nЭҳтиёт бўлинг: Украина байроғи рангидаги шляпа учун – 30 минг рубл жарима\nМосквада истиқомат қилувчи аёл Украина байроғи рангларини акс эттирувчи сариқ-кўк тусдаги шляпа кийгани ва юракча тақиб юргани учун 30 минг рубль жаримага тортилди. Бу ҳақда Network Freedoms юридик ёрдам лойиҳаси хабар бермоқда. Москва шаҳар Твер тумани суди аёлни 30 минг рубл миқдорида жаримага тортиш тўғрисида қарор чиқарган. Иш материалларида...\n19/03/2022 Админ Россия хабарлари.\nЎзбекистон ДХР ва ЛХРни тан олмайди — Абдулазиз Комилов\nНиҳоят, Ўзбекистон ҳукумати Украина можароси юзасидан расмий позициясини билдирди. Унга кўра, Ўзбекистон Украина шарқидаги ДХР ва ЛХР айирмачи республикаларни мустақил давлат сифатида тан олмайди. Ташқи ишлар вазири Абдулазиз Комилов Олий Мажлис Сенати ялпи мажлисида қилган чиқишида шундай баёнот берган. “Авваламбор, Украина атрофидаги вазият Ўзбекистонда жиддий хавотир уйғотмоқда. Иккинчидан, Ўзбекистон...\nУкраинадаги ўзбеклар диққатига: элчихона кўчди!\nЎзбекистон Республикаси Ташқи ишлар вазирлигининг маълум қилишича, Ўзбекистоннинг Украинадаги элчихонаси вақтинча Киевдан Лвов шаҳрига кўчганлигини маълум қилди. Таъкидланишича, элчихона томонидан мунтазам равишда Ўзбекистон фуқароларини эвакуация қилиш ишлари давом этмоқда. Украинанинг турли ҳудудларида жойлашган ватандошлар билан доимий алоқалар ўрнатилган. Украинадаги ўзбек мигрантлари элчихонага қуйидаги электрон почта орқали мурожаат қилишлари мумкин:...\nУкраинадаги урушга доир ёлғон хабар тарқатганлар Россияда 15 йилгача қамалиши мумкин\nМигрантлар Украинадаги хабарларни кузатишда эҳтиёт бўлинг: ёлғон хабар тарқатганлар 15 йилгача қамалиши мумкин. Россия Давлат думаси мамлакат Қуролли кучларининг ҳаракатларига доир ёлғон хабарларни тарқатганларни жиноий жавобгарликка тортишга доир қонунни қабул қилди. Шундай қилиб, унга кўра, қуйидаги жазо чоралари белгиланмоқда. қасддан фейк (асоссиз, ёлғон) хабар тарқатиш – 700 минг –1,5...\n04/03/2022 Админ Россия хабарлари.\nРоссия-Украина зиддияти мигрантларга қандай таъсир қилади? Экспертлар фикрларини билдирди\nРоссия молия тизимига қўлланилган санкциялар ва рубл қадрсизланиши Ўзбекистон иқтисодиётига қандай таъсир қилиши мумкин? Россиядаги ўзбек мигрантлари ҳозирги шароитда нима қилгани маъқул? Эҳтимолий инқироз оқибатларига қарши кураш учун қандай чоралар кўриш керак? Россияга боришни режалаштирган ўзбекистонликлар нима қилсин? «Газета.uz» шу ва бошқа саволлар бўйича иқтисодчи мутахассислар фикри билан қизиқди....\n03/03/2022 Админ Россия хабарлари.\n28/02/2022 Админ Ўзбекистон хабарлари.


2014 йилнинг ноябрь ойида Тошкент шаҳридаги Инҳа университети талабалари томонидан “Талабалар уюшмаси” ташкил этилди. Талабалар уюшмаси зиммасига жамоат ишлари ва тадбирларида фаол иштрок этиш, талабалар хоҳиш истакларидан доимий хабардор бўлиш, олимпиада ва спорт мусобақаларида қатнашиш каби бир қатор вазифалар юклатилди. Талабалар уюшмаси талабаларнинг ўзаро бирдамликларини таъминлаши лозим. Шу билан бирга Талабалар уюшмаси раиси доимий равишда университет маъмурияти билан ҳамкорликда ишлаши ва талабаларнинг эҳтиёжлари ҳақида қонун доирасида хабардор қилиб туриши шарт.\n2015 йилнинг 6 январида Талабалар уюшмасига раислик лавозимига сайловлар бўлиб ўтди. Сайлов сўнгида Талабалар уюшмаси раиси билан бир қаторда спорт ишлари, байрам тадбирларини ташкил этиш, оммавий ахборот воситалари билан ишлаш, Инглиз тилини мукаммаллаштириш мақсадида тўгараклар ташкиллаштириш, ижтимой кўмак, танловлар ва молия каби йўналишларда раис ёрдамчилари сайланди.\nҲозирги кунга келиб Талабалар уюшмасининг фаолияти ва бирдамлик билан олиб борилаётган тадбирлари гувоҳи бўлмоқдамиз.


АҲОЛИНИ ДОРИ ВОСИТАЛАРИ БИЛАН УЗЛУКСИЗ ТАЪМИНЛАШГА КИМ МАСЪУЛ? - Ўзбекистон овози газетаси\nҲозирги синовли даврда айрим дори воситалари ҳамда тиббий буюмларнинг нархи асоссиз оширилгани кўпчиликнинг норозилигига сабаб бўлмоқда. Фуқаролар бу ҳақда ўз фикр-мулоҳазаларини ижтимоий тармоқларда ёзиб қолдирмоқда, масъулларга шикоят қилмоқда. Мазкур вазият кишини ўйга толдиради. Бугунги оғир кунларда соғлом фикрли, диёнатли кишилар бир-бирини қўллаб-қувватламоқда. Саховатпеша инсонлар элнинг оғирини енгил қилиб, дуосини олмоқда. Афсуски, мушкул вазиятдан ўз манфаати йўлида фойдаланиб қолишга уринаётганлар ҳам учрамоқда. Одамларнинг дарди, ташвиши ҳисобидан мўмай пул топишни ўйлаётганлар баҳосини халқ билади. Бу гуноҳнинг бадалини ҳам билади, деб ўйлаймиз.\nХабарингиз бор, «Дори воситалари ва фармацевтика фаолияти тўғрисида»ги қонун ва бошқа ҳужжатларга мувофиқ, юқорида таъкидланаётган маҳсулотларнинг улгуржи ва чакана реализацияси, аҳолини хавфсиз ва сифатли дори воситалари ҳамда тиббий буюмлар билан таъминлаш муносабатлари тартибга солинган.\nБироқ коронавирус пандемияси, айниқса, уйда даволаш ва профилактика масаласи жиддийлашгани сари дориларга бўлган талаб кескин ортиб бормоқда. Натижада сифатсиз, қалбакилаштирилган, республикамизда рўйхатдан ўтказилмаган дори воситалари ва тиббий буюмларнинг ғайриқонуний тарзда мамлакатимизга олиб кириш ҳолатлари ҳам кузатиляпти. Энг ачинарлиси, айрим уддабурон “тадбиркор”лар дори воситаларининг сунъий тақчиллигини келтириб чиқармоқда. Нархларни ўзлари истаган даражада, ҳаттоки, 15-20 бараварга ошириш ҳолатлари кузатиляпти.\nКўриниб турибдики, мамлакатимизда аҳолининг дори воситалари, тиббиёт буюмлари билан таъминланиши устидан тизимли мониторинг ва назоратни кучайтиришга бугун ҳар қачонгидан кўпроқ зарурият сезилмоқда. Бунинг учун аввало, аҳолини дори воситалари ва тиббиёт буюмлари билан узлуксиз таъминлаш, сунъий тақчиллик ҳамда нархларнинг ошириб юборилишига йўл қўймаслик зарур. Мазкур маҳсулотларни ишлаб чиқариш ҳамда импорт қилинадиганларини юртимизга олиб келиш жараёнини ишчи гуруҳлар тузган ҳолда мониторинг қилиш, танқидий ўрганишимиз лозим.\nИккинчидан, мониторинг ва ўрганиш жараёнларида аниқланган камчиликларни бартараф этиш бўйича давлатнинг тегишли идораларига таклифлар киритиш мақсадга мувофиқ бўлади, деб ўйлайман. Шу билан бирга, ижтимоий аҳамиятга эга дори воситалари ва тиббий буюмларнинг рўйхатига киритилган маҳсулотлар устидан депутатлик ҳамда жамоатчилик назоратини кучайтиришимиз шарт. Уддабурон “тадбиркор”ларни инсофга чақариш учун кенг жамоатчилик ва депутатлар фаол иштироки талаб этилади.\nБундан ташқари, орамизда халқ манфаатини ўзиникидан юқори қўяётган фармацевт ва тадбиркорларимиз ҳам талайгина. Ўйлайманки, бундай фидойи инсонларга ўз миннатдорчилигимизни билдиришимиз, бошқаларга намуна қилиб кўрсатишимиз зарур.Шунингдек, халқ дарди билан яшаётган адолатли ва ҳалол фармацевт ҳамда тадбиркорларни қўшимча рағбатлантиришни ҳам ўйлаб кўрсак, фойдадан ҳоли бўлмасди.


Россия мигрантлар федерацияси маълумотига кўра, мусобақа ва тадбирларнинг чет эллик иштирокчиларининг виза бўйича мурожаатларини кўриб чиқиш муддати 3 кунгача қисқартирилади. Бу тоифадаги шахсларга бир йилгача муддатда ва келгусида узайтириш ҳуқуқи билан кўп марталик виза берилади.\nИшқибозлар мундиал бошланишига 10 кун қолганда томошабиннинг персоналлаштирилан картаси, шахсни тасдиқловчи ҳужжати ва ўйин чиптаси(ёки брони) мавжуд бўлган тақдирда Россияга визани расмийлаштирмасдан келишлари мумкин. Биринчи баҳс 14 июнга белгиланган бўлса, демак мезбон мамлакатга 4 июнда бориш мумкин. Худди шу каби финалдан 10 кун ўтиб ўз юртига қайтиб кетиш мумкинлиги тартиби ҳам жорий этилади.\nҚуйидаги хорижлик меҳмонлар ва фуқаролиги бўлмаган шахслар вақтинчалик миграция ҳисобида туриш мажбуриятидан озод этилган. Улар ФИФАнинг махсус рўйхатига киритилган “ЖЧ-2018” доирасидаги спорт тадбирлари иштирокчилари, терма жамоа делегациялари, ФИФА тузилмалари ва миллий футбол ассоциациялари вакилларидир.\nҚолган барча тоифадаги чет эллик фуқаролар, жумладан, меҳнат муҳожирлари беллашувлар ўтказиладиган шаҳарларда 25 майдан 25 июлга қадар муддатда келган кунидан бошлаб бир сутка ичида миграция ҳисобига қўйилади.\nРоссия фуқароларига ҳам бу борада маълум талаблар қўйилди. Улар юқорида номи айтиб ўтилган шаҳарга ташриф буюрган кундан бошлаб 3 кун ичида ички ишлар вазирлиги органларидан вақтинчалик ёки доимий яшаш учун рўйхатдан ўтишлари керак. Шу бўйича ариза уни ёзган шахс томонидан шахсан тақдим этилиши шарт. Ҳужжатлар эса топширилган пайтнинг ўзида кўриб чиқилади.\nАйни чоғда ҳуқуқ-тартибот органлари томонидан қатъий хавфсизлик чораларини кўриш бўйича ишлар олиб борилаяпти. Жумладан, 11 та ҳудуддаги потенциал хавфли корхоналар фаолияти вақтинча тўхтатилади, стадионларга жамоатчилик тартибини бузган ишқибозлар учун вақтинчалик изоляторлар ўрнатилади. Россиянинг миграциявий донорлари ҳисобланган бир қатор давлатлар ўз фуқароларига “ЖЧ-2018” пайтида футбол ўйинлари бўлиб ўтадиган шаҳарларга иложи борича бормасликни тавия этаяпти.\nМазкур рукндаги бошқа мақолалар: « Жисмоний тарбия ва спорт давлат қўмитаси тугатилмоқда. Рустам Қурбонов ҳам ишдан кетган\tТошкентда рақс спорти бўйича халқаро турнир ўтказилади »


Ёмон йўл «Мерседес»ни ҳам тан олмайди\nТурсун Бек 25 октябрдан 26 октябрга ўтар кечаси Самарқанд-Тошкент йўналишида қатнаётган автобуснинг ҳалокатга учраши натижасида уч киши ҳалок бўлди.\nСирдарё вилояти йўл-патруль хизмати ходимлари берган маълумотларга қараганда, «Мерседес-Бенц» русумли автобусда олтмиш йўловчи ва уч ҳайдовчи бўлган. Автобус билан тўқнашган «Москвич» енгил автомобилининг ҳайдовчиси воқеа жойидаёқ ҳаётдан кўз юмган. Ҳалокат натижасида шикастланганлар зудлик билан Сирдарё вилояти шошилинч ёрдам марказига ётқизилган.\nИлмий марказ бош шифокори, профессор Ҳотам Нишоновнинг айтишича, жабрланганларнинг беш нафари касалхонага ётқизилган бўлиб, улардан бирининг аҳволи анча оғир. Тўрт йўловчига эса амбулатория ёрдами кўрсатиш билан чегараланилган.\nСирдарё вилояти давлат йўл ҳаракати хавфсизлиги бошқармаси матбуот хизмати бошлиғи Акбар Акрамов Самарқанд-Тошкент йўналишида ҳаракатланган автобуснинг ҳалокатга учраш сабаблари ўрганилаётганини маълум қилди.\nТермиз-Тошкент халқаро автомобиль йўлининг Қозоғистон ҳудудини кесиб ўтувчи қисми 2003 йил январь ойида ёпиб қўйилганди. Шундан сўнг Сирдарё вилоятидан ўтувчи йўлларда машина қатнови кескин ортди. Натижада, хабарларга қараганда, Сирдарё вилояти ҳудудидаги йўлларнинг талабга жавоб бермаслиги туфайли автомобиль ҳалокатлари сони кўпайгани кузатилади.\nСтатистик маълумотларга кўра, 2003 йилнинг 10 ойи давомида Термиз-Тошкент йўлининг Сирдарё вилоятини кесиб ўтувчи қисмида учта автобус ҳалокатга учраган.


-Албатта, орада мана шунча гаплар ўта туриб яна Мадаминов ва бошқалар билан бирга, гина кудратларни ташлаб, бир жабҳада бўлишга уринишингиз бу осон эмас. Тушунаман, Ўзбекистондаги зулм қаршисида бу нарсаларни четга суриб туриш керак эди. Лекин буни Мадаминов суиистеъмол қилди. Бирлашиш ҳақидаги ҳамма ҳаракатларни бир йўлини топиб бузди, ўртага душманлик, иғво ва буҳтон солди.\nМадаминов ҳам худди шундай қилмоқда. Қачонки мухолифат ичида пишиб етилган муаммолар таҳлил қилина бошланса у мавзуни бошқа томонларга буриб юборади. Одамларнинг диққатини майда-чуйдалар билан чалғитади. Шахсларга туҳматлар уюштиради. Буни бугун ҳам кўриб турибмиз. Биз суҳбатларимиз аввалида айтган эдик, гапимизни айтамиз ва йўлимизда давом этаверамиз, деб. Бизни чалғитишга уринишлар бўлишини ҳам айтган эдик ва бу чалғитишларга парво ҳам қилмаймиз.\n“Яқинда, Муҳаммад Солиҳнинг 4 жилдлик асарларига илова сифатида “Муҳаммад Солиҳ ҳақида” деган қалингина бир жилд ҳам нашр этилди.” (“Эрк” сайтидан).\nОдатда аввал бир ишни қойил қилиб қўядилар ва кейин мақтов эшитадилар. Сиам эгизаклари эса акси. Биттаси кучли потенциалга эга бўлган Ўзбекистонни хароб этди. Иккинчиси кучли мухолифатни ер билан яксон этиб, шармандаи шармисор қилди. Лекин иккаласини ҳам мақтайдиган ошхўрлар бор. Иккаласи ҳам бу мақтовларни жирканмай қабул қилади.\n« Ризо Обид:Ҳажвиялар ЁЛЛАНМА ЖУРНАЛИСТ МУСТАҚИЛ ЖУРНАЛИСТГА ҚАРШИ ! »


Ҳайдовчилар малакасини ошириш: асос қани? Мантиқчи? – Коммерсант.Уз\nЯқинда нашримиз 2018 йил 1 январдан бошлаб юридик шахсларга тегишли бўлган транспорт воситасида ҳайдовчилик қиладиган шахслар икки йилда бир маротаба малака ошириш амалиётини ўташи лозим бўлгани ҳақида маълум қилганди.\nҲужжатда белгиланишича, дарсларни ўтказиш бугунги кунда мамлакатда энг илғор таълим тизимига эга Avtotest компаниясига топширилган.\nБу янгилик кўп баҳс-мунозаларларга сабаб бўлди. Жамиятдаги ўзгаришларга бефарқ бўлмаган юртдошларимиз бу борадаги фикр-мулоҳазалари билан ўртоқлашмоқдалар.\nЭътиборингизга Халқаро бизнес ва технологиялар ассоциацияси кузатув кенгаши раиси Ҳикмат Абдураҳмоновнинг бу мавзудаги мулоҳазаларини ҳавола этамиз.\nЮридик шахсларга тегишли бўлган транспорт воситасига ҳайдовчилик қиладиган шахсларнинг мунтазам малака ошириб бориши белгилаб қўйилгани ва бунда биргина ўқув муассасасининг тайинлангани кўп саволлар туғилишига сабаб бўлди.\nБиринчидан, айнан юридик шахслар ҳайдовчилари томонидан ўлим билан тугайдиган ва, умуман, йўл-транспорт ҳодисаси кўпроқ содир этилаётганини тасдиқловчи статистика маълумотлари қани?\nИккинчидан, агар шундай статистика маълумотлари бўлганда ҳам ҳам, бир нарса ҳисобга олинганми: юридик шахслар ҳайдовчилари касб тақозоси туфайли кўчада кўп юришгани туфайли ҳам улар иштирокида ЙТҲ кўпроқ бўлиши мумкинлиги ҳисобга олинганми? Зеро улар, уйдан–ишга, ишдан–уйга қатнайдиган оддий ҳайдовчилардан фарқли ўлароқ, юридик шахслар ҳайдовчилари курьерлик, логистика ва бошқалар сингари ўз вазифаларини бажаради-ку!\nУчинчидан, мободо ушбу муаммо шу даражада йирик ёки муҳим экан, нега ушбу масала оммавий ахборот воситаларида кенг ёритилмади, муҳокама қилинмади? Нега ижтимоий сўровлар, тадқиқотлар ўтказилмади? Ваҳоланки, демократик жамиятларда у ёки бу қонунлар, қарорлар парламентда, оммавий ахборот воситаларида, фуқаролик жамияти институтлари иштирокида кенг муҳокама қилинади, баҳс-мунозарадан ўтиши лозим.\nТўртинчидан, юрган йўлига чақадиган бўлсак, қайтанги юридик шахслар ҳайдовчилари нисбатан камроқ ЙТҲ содир этади, деб ўйлайман. Чунки улар учун транспорт воситаси ҳашамат эмас, балки ҳар кунлик вазифа, пул топиш манбаи. Бундан ташқари, юридик шахслар транспорт воситасини ҳаваскор ҳайдовчиларга эмас, асосан малакалироқ ҳайдовчиларга ишониб топширади.\nБешинчидан, нега бундай катта ҳажмдаги иш битта ташкилотга “ишониб” топширилаяпти? Агар у энг супер технология ва кадрларга эга бўлса ҳам, монополияга қарши курашиш орган қаерга қараяпти? Нега очиқ тендер ўтказилмади? Нега юридик шахслар ҳайдовчисига малака ошириш муассасасини ўзи танлаш ҳуқуқи берилмади?\nРостини айтсам, буни йилнинг энг абсурд қарори, деб ҳисоблайман!\nAvtotest ЙТҲ малака ошириш ҳайдовчилик Ҳикмат Абдураҳмонов\nПредыдущая запись Пресечь конфискацию квартир у невиновных: законопроект внесен на рассмотрение\nСледующая запись Нотариус лавозимига танлов орқали қабул ташкил этилади\nКурс биткоина упал на 22% за 10 часов\nМарказий депозитарий: 47 600,62 млрд сўм қийматдаги қимматли қоғозлар чиқарилди


Қозоғистонда ҳибсга олинганлар орасида Ўзбекистон фуқаролари йўқлиги айтилди - zarnews.uz\nЎзбекистон ташқи ишлар вазирлиги Қозоғистонда ҳибсга олинган шахслар бўйича баёнотни эълон қилди. Унга кўра ҳозирда Ўзбекистон фуқароларининг Қозоғистонда ҳибсга олингани ҳақида маълумот йўқ.\n“Ўзбекистон Ташқи ишлар вазирлиги қўшни Қозоғистондаги вазиятни мунтазам равишда кузатиб бормоқда.\nЎзбекистоннинг Қозоғистондаги дипломатик ваколатхоналари – Нур-Султондаги Элчихонаси, Олма-ота ва Ақтаудаги бош консулликларида тезкор штаблар ташкил этилди.\nОлма-отадан Ўзбекистонга қайтишни хоҳловчи фуқаролар рўйхати тузилди. Улар “Uzbekistan Airways” компаниясининг навбатдаги рейслари орқали Ватанга қайтарилади. Ҳозирда Олма-ота аэропорти ёпиқлигича қолмоқда.\nЎзбекистоннинг дипломатик ва консуллик муассасалари Қозоғистон ҳуқуқ-тартибот идоралари вакиллари билан жойларда доимий алоқада бўлиб турибди. Ҳозирда Ўзбекистон фуқароларининг ҳибсга олингани ҳақида маълумот йўқ”, дейилади ТИВ баёнотида.\nШунингдек вазирлик, мамлакатимиз фуқаролари ўзларини қизиқтирган саволлар бўйича Ўзбекистон Республикасининг Нур-Султон (телефон рақами: +7 771 020 36 73), Олма-ота (телефон рақами: +7 777 950 44 33) ва Ақтау (телефон рақами: +7 777 599 00 51) шаҳарларидаги дипломатик ваколатхоналарига мурожаат қилишлари мумкинлигини маълум қилган.\nТеглар: Қозоғистон Норозилик намойишлари\nҚозоғистонда рекламада рус тилидан мажбурий фойдаланиш ҳамда ўлим жазоси бекор қилинди


Нима учун “иккичи”лар келажакда аълочилардан кўра омадлироқ бўлади? – mulkdor.com\nApril 24 2018, 11:04 Мақолалар\nБританиялик журналист Джон Халтивангер мактабда қўйиладиган баҳо боланинг интелектуал қобилияти кўрсаткичини белгиламаслиги ҳақидаги шов-шувли мақолани эълон қилди. Унда ёзилишича, икки баҳога ўқиган ўқувчилар аълочилардан кўра, ҳаётда кўпроқ муваффақиятларга эришар экан.\nТажрибадан маълум бўлдики, аъло баҳога тўла аттестат бахтли келажакни таъминламас экан. Ҳар доим ҳам икки баҳога ўқиган ўқувчи ишсиз, пулсиз қолмас экан. Бой ва омадли инсонлар орасида мактабда ёмон баҳоларга ўқиганлар анчагинани ташкил этади. Уларнинг муваффақиятига бутун дунё тан берган.\nМасалан, Стив Жобс, Марк Цукерберг, Билл Гейтс бирор коллежни тамомламаган. Самога илк сунъий йўлдошни учирган Сергей Королёв ҳам мактабда учга ўқиган. Владимир Маяковский ҳам ёмон ўқиганидан “Анна Каренина” асарини охиригача ўқимаган. Иосиф Бродскийнинг мактабда ёмон ўқигани адабиётдан Нобель мукофотини олишига халақит қилмаган.\nАқл — мавҳум тушунча бўлгани боис, билим олишда эришилган муваффақият билан унга объектив баҳо бериб бўлмайди. Мактаб ҳар доим ҳам боланинг мустақил ҳаётга қадам қўйиши учун муҳим омиллардан бири бўлиб хизмат қилавермайди. Битирувчининг мактабдан ташқарида эришган муваффақияти орқалигина буни аниқлаш мумкин.\nЎзбекистон конституциясида… қонунларга зид ...\nАслида масала тескари қўйилиши керак эди. Яъни, айрим қонунларда Конституцияга зид нормалар борлиги ҳақида. Зеро, Конституция қонунларга мосланиши эмас, аксинча, ҳар қандай ...\nИнсон ...March 2 2019, 01:03\nЁзги ўқув курсида талабалар сув ресурсларидан ...\nТошкент ирригация ва қишлоқ хўжалигини механизациялаш муҳандислари институти (ТИҚХММИ) негизида Қозоқ-немис университети (ҚНУ) талабалари учун «Сув ресурсларидан фойдаланиш ...\nМақолаларJune 6 2018, 01:06\nТошкент-чимкент автобуси йӯлга қӯйилажак\nТошкент Чимкент шаҳарлари ӯртасида автобус қатнови йўлга қўйилади, дея хабар бермоқда Озодлик радиоси. (more…)


Олмонияда икки рус 'жосуси' устидан маҳкама бошланмоқда - BBC Uzbek - Dunyo\nСўнгги янгиланиш 15 январ 2013 - 10:35 GMT\nОлмонияда эр-хотинлар ишини Берлин девори қулаганидан буён кузатилаётган энг шов-шувли жосуслик жанжали деб аташмоқда\nОлмониянинг Штутгарт шаҳрида жосусликда айбланаётган россиялик эр-хотин устидан маҳкама бошланмоқда.\nТергов хулосасига кўра, улар Олмонияда 1980-йиллардан буён аввал Совет Иттифоқи кейинчалик Россия фойдасига жосуслик қилганлар.\nХабарларга кўра, россиялик эр-хотин қалбаки Австрия паспортлари билан Олмонияга бориб жойлашганлар .\nҲужжатларда Андреас ва Хайдрун Аншлаг исмлари билан қайд этилган ушбу жуфтликнинг ҳақиқий исмлари маълум эмас.\nПрокуратура маълумотига кўра, эр-хотин 20 йилдан кўпроқ вақт давомида аввалига Совет, кейинчалик Россия ҳукуматларига НАТО ва Оврўпо Иттифоқи фаолиятига оид хуфия маълумотларни бериб борганлар.\nУлар, шунингдек, Россия Ташқи разведка хизматига Олмония сиёсати ва қуролли кучлари ҳақида маслаҳатлар берганлар.\nОлмон матбуотида хабар қилинишича, Москва ва Берлин Андреас ва Хайдрун Аншлагни ғарб разведкаларидан бирига хуфия маълумотларни бергани учун ҳукм этилган икки Россия фуқаросига алмаштириш бўйича самарасиз музокаралар олиб борганлар.\nСовуқ уруш акс садоси\nОлмонияда эр-хотинлар ишини Берлин девори қулаганидан буён кузатилаётган энг шов-шувли жосуслик жанжали деб аташмоқда.\nТергов иши материалларида таъкидланишича, 2009 йилда Андреас Аншлаг ҳолландиялик дипломат Раймонд Валентин Путерайни ўз томонига оғдириб олади ва ундан НАТО ва Оврўпо Иттифоқи ҳужжатларини сотиб ола бошлайди.\nҲамкорлик учун ҳолландиялик дипломатга гўёки, ҳаммаси бўлиб, 72 минг евро тўланган.\nWelt газетаси тарқатган хабарга кўра, ҳолланд дипломатидан олинган маълумотлар Оврўпода Ракеталарга қарши ҳимоя тизими, НАТОдаги ички ислоҳотлар ва иттифоқнинг Косово,\nАфғонистон ва Ливияда юз берган можаролардаги иштирокига тааллуқли бўлган.\nАндреас Аншлаг, шунингдек, Россия ташқи разведкасига махфий маълумотларга эга бўлган Олмония ҳукуматининг юқори мулозимларини ёллаш бўйича тавсиялар йўллаган, дейишади прокурорлар.\nЭр-хотин Олмония контрразведкаси эътиборига 2011-йил августида тушгани айтилади.\nАгар айбдор деб топилсалар, Андреас ва Хайдрун Аншлаг 10 йилгача озодликдан маҳрум этилишлари мумкин.\nРоссия ҳарбий разведка полковниги сиртдан 25 йилга ҳукм этилди\n'Россия ва Америка ҳибсдаги жосусларини алмашишмоқчи'\nАҚШ ўнта "рус жосуслари" ҳибсга олинганини эълон қилди


11:04 01.09.2015 (Янгиланган 17:47 01.09.2015)\nПрезидент Ўзбекистонда ушбу тамойил давлат қонуни мақомига чиқарилганлигини алоҳида таъкидлаб ўтди.\nТОШКЕНТ, 1 сен —Sputnik. Ўзбекистон президенти Ислом Каримов Ўзбекистон ҳеч қачон ўз ҳудудида чет эл ҳарбий базаларни жойлаштирмаслигини ва ҳеч қандай сиёсий-ҳарбий блокларга қўшилмаслиги таъкидлаб ўтди, деб хабар берди РИА Новости.\nИслом Каримов ушбу зарур тамойилни Алишер Навоий номли миллий боғда ўтказилган Ўзбекистон мустақиллигининг 24 йиллигига бағишланган тантанада айтиб ўтди. Шу йилнинг март ойида ҳам президент Ўзбекистон ҳарбий блокларга қўшилмаслигини таъкидлаб ўтган эди.\n“Яна ва яна бир бор айтиб ўтишни зарур деб биламан: Ўзбекистон ҳеч қачон ҳеч қандай ҳарбий-сиёсий блокка қўшилмайди, ўз ҳудудида чет эл ҳарбий базаларини жойлаштирилишига, ҳарбий хизматчиларимизнинг мамлакатимиз ташқарисида бўлишига мутлақо йўл қўймайди”, — деди Ислом Каримов.\nДавлат раҳбарининг сўзларига қараганда, ушбу тамойиллар давлат қонуни даражасига кўтарилган. “Айни шундай, чуқур ўйланган йўлни, шундай сиёсатни биз учун энг тўғри, энг маъқул деб биламиз ва бу йўлдан ҳеч қачон қайтмаймиз”, — деди президент.\n“Ҳозирги кунда мамлакатнинг асосий вазифаси, бу узоқ ва яқин қўшнилар билан тил топишиб, ўзаро дўстона мунособатларни, минтақамизда ҳамкорлик ва ҳамжиҳатликни янада кучайтиришдир”, — деди мамлакат президенти.\n1 сентябрь, сешанба куни Ўзбекистонда Мустақиллик куни нишонланади. Шу кун барча шаҳар ва қишлоқларда байрам маросимлари, оммавий халқ сайллари ва концертлар бўлиб ўтади.


Мазкур органларнинг ваколатлари қуйидагилардан иборат:\nСуд амалиёти, қонунчиликни такомиллаштириш масалаларини муҳокама қилиш; судлар фаолиятига ва судьялар мақомига тааллуқли қонунлар ҳамда бошқа норматив ҳужжатларнинг лойиҳаларини жамоат экспертизасидан ўтказиш; судлар ишининг долзарб муаммоларини, уларни кадрлар ва ресурслар билан таъминлаш, ташкилий жиҳатдан уларга ёрдам бериш, шунингдек судьяларнинг ҳуқуқий ва ижтимоий аҳволи муаммоларини кўриб чиқиш; давлат органларида ва жамоат бирлашмаларида уларнинг манфаатларини ҳимоя қилиш.\nС.ҳ.о. лари Ўзбекистонда фаолият кўрсатади.\nЎзР да ҳамжамият сифатида 1997 йил сентябр ойида Ўзбекистон судьялари Ассоциацияси ташкил топди. Бу Ассоциациянинг таъсис мажлисида унинг устави қабул қилинди. Уюшма устави 1997 йил 4 декабрда ЎзР Адлия Вазирлиги томонидан рўйхатга олинди. Бу Ўзбекистон судьяларининг ихтиёрий жамоат бирлашмаси ҳисобланади. Уставда кўрсатилишича уларнинг асосий мақсади ва вазифалари қуйидагилардан иборат:\n-суд ҳуқуқ ислоҳотини ўтказишда фаол иштирок этиш ;\nодил судловни амалга оширишда қонун устуворлигини таъминлаш борасида судьяларни қўллаб - қувватлаш;\nсудьялар мустақиллигини кучайтириш ва суд ҳокимиятини мустақиллигини таъминлашга кўмаклашиш;\nсудьяларни тайинлаш ва қайта тайинлаш масаласи юзасидан таклиф киритиш;\nсудьяларни ижтимоий ҳимоялаш; моддий таъминотни тайинлаш ва рағбатлантириш юзасидан ваколатли органларга таклиф киритиш;\nАссоциация ишларига тегишли қонун ва норматив ҳужжатлар лойиҳаларини тайёрлаш ва уларни ЎзР нинг ваколатли органларига тақдим этиш;\nсуд фаолиятида фан –техника ва илғор тажриба ютуқларини жорий этишга ёрдамлашиш;\nаҳоли ўртасида қонунларни тарғиб этиш ишларида иштирок этиш ва бошқалар.\nСудьялар Ассоциациясининг олий органи - ҳар икки йилда 1 марта чақириладиган Съездлар.\nСъездлар орасида 4 йил муддатга сайланадиган Ассоциациянинг Марказий Кенгаши унинг ижрочи органи ҳисобланади. Марказий Кенгаш 25 кишидан иборат таркибдан ташкил этилади, шунингдек 6 нафар аъзодан иборат тафтиш қўмитаси фаолият кўрсатади.


PressReader - Biznes Daily Birzha (Exchange): 2018-11-01 - “Respublika mulk markazi” МЧЖ бошланғич баҳоси босқичма-босқич ошиб бориши тартибида ўтказиладиган очиқ аукцион савдога таклиф этади!\n“Respublika mulk markazi” МЧЖ бошланғич баҳоси босқичма-босқич ошиб бориши тартибида ўтказиладиган очиқ аукцион савдога таклиф этади!\nBiznes Daily Birzha (Exchange) - 2018-11-01 - САВДОЛАР -\nАукцион савдога “O`rta Osiyo Trans GLS” МЧЖГА тегишли Тошкент шаҳри, Сергели тумани, С.олимов кўчаси, 24-уйда сақланаётган қуйидаги: 1. 1993 йилда ишлаб чиқарилган “Мерседес Бенц 1838LS” русумли, 01/187NCA давлат рақамли автотранспорт воситаси бошланғич баҳоси – 19 951 692 сўм. 2. 1993 йилда ишлаб чиқарилган “Мерседес Бенц 1838LS” русумли, 01/533НCA давлат рақамли автотранспорт воситаси бошланғич баҳоси – 31 170 969 сўм. 3. 1995 йилда ишлаб чиқарилган “Мерседес Бенц 1935S” русумли, 01/273SВA давлат рақамли автотранспорт воситаси бошланғич баҳоси – 30 897 309 сўм. 4. 1995 йилда ишлаб чиқарилган “Мерседес Бенц 1935S” русумли, 01/276SВA давлат рақамли автотранспорт воситаси бошланғич баҳоси – 20 878 386 сўм. 5. 1994 йилда ишлаб чиқарилган “Мерседес Бенц 1935S” русумли, 01/459ЕСA давлат рақамли автотранспорт воситаси бошланғич баҳоси – 31 317 579 сўм. 6. 1995 йилда ишлаб чиқарилган “Мерседес Бенц 1935S” русумли, 01/487САA давлат рақамли автотранспорт воситаси бошланғич баҳоси – 36 972 141 сўм. 7. 1993 йилда ишлаб чиқарилган “KOGEL SPKH24P” русумли, 01/2609AA давлат рақамли автотранспорт воситаси бошланғич баҳоси – 19 764 048 сўм. 8. 1993 йилда ишлаб чиқарилган “KOGEL SPKH24P” русумли, 01/3753AA давлат рақамли автотранспорт воситаси бошланғич баҳоси – 19 764 048 сўм. 9. 1993 йилда ишлаб чиқарилган “KOGEL SPKH24P” русумли, 01/3754AA давлат рақамли автотранспорт воситаси бошланғич баҳоси – 19 764 048 сўм. 10. 1993 йилда ишлаб чиқарилган “KOGEL SPKH24” русумли, 01/5264AA давлат рақамли автотранспорт воситаси бошланғич баҳоси – 19 764 048 сўм. 11. 1993 йилда ишлаб чиқарилган “KOGEL SVKA24PE” русумли, 01/3751AA давлат рақамли автотранспорт воситаси бошланғич баҳоси – 20 368 530 сўм. 12. 1992 йилда ишлаб чиқарилган “КАМАЗ-53212” русумли, 01/544JBA давлат рақамли автотранспорт воситаси бошланғич баҳоси – 23 531 300 сўм. 13. 1995 йилда ишлаб чиқарилган “Ивеко 65-9 рефриж” русумли, 01/392НВA давлат рақамли автотранспорт воситаси бошланғич баҳоси – 23 385 866 сўм. 14. 1995 йилда ишлаб чиқарилган “Ивеко М 24” русумли, 01/658ОСA давлат рақамли автотранспорт воситаси бошланғич баҳоси – 12 035 146 сўм. 15. 1994 йилда ишлаб чиқарилган “Ивеко М 29” русумли, 01/972КСА давлат рақамли автотранспорт воситаси бошланғич баҳоси – 12 035 146 сўм. 16. 1993 йилда ишлаб чиқарилган “Форд Транзит” русумли, 01/615RBА давлат рақамли автотранспорт воситаси бошланғич баҳоси – 8 314 822 сўм. 17. 1993 йилда ишлаб чиқарилган “ГАЗ31029” русумли, 01/189NCA давлат рақамли бошланғич баҳоси – 831 410 сўм. Автотранспорт воситалари такроран қўйилмоқда.\nАукцион 2018 йил 7 ноябрь куни соат 15.00 дан бошлаб ўтказилади. Аризалар расмий иш кунлари соат 10.00 дан 16.00 гача қабул қилинади (13.00 дан 14.00 гача тушлик). Аризаларни қабул қилишнинг охирги муддати: 2018 йил 5 ноябрь куни соат 18.00 гача.\nЮқоридаги автотранспорт воситалари 2018 йил 7 ноябрь куни сотилмаган тақдирда такрорий савдо 2018 йил 14, 21, 28 ноябрь, 2018 йил 5, 12, 19 декабрь кунлари соат 15.00 да бўлиб ўтади. Такрорий савдо учун аризаларни қабул қилишнинг охирги муддати: 2018 йил 14 ноябрдаги савдо учун 12 ноябрь, 21 ноябрдаги савдо учун 19 ноябрь, 28 ноябрдаги савдо учун 26 ноябрь, 2018 йил 5 декабрдаги савдо учун 3 декабрь, 12 декабрдаги савдо учун 10 декабрь, 19 декабрдаги савдо учун 17 декабрь кунлари соат 18.00 гача.\nСавдо ғолиби, деб топилган шахсга 10 кун ичида сотувчи билан олди-сотди шартномаси тузиш мажбурияти юклатилади. Савдода иштирок этиш учун ариза, закалат пули тўланганлиги ҳақидаги тўлов ҳужжати нусхаси, вакиллар учун ишончнома тақдим этилади. Талабгорлар автотранспорт воситалари билан мулк эгаси вакили иштирокида бевосита жойига чиқиб танишишлари мумкин.\nТалабгорлар мулкнинг умумий ҳолатини шахсан ўрганиб чиққан ҳолда савдо ташкилотчиси билан тузиладиган закалат келишувига асосан, мулкнинг бошланғич баҳоси 10 фоизидан кам бўлмаган миқдорда закалат пулини “RMM” Мчжнинг “Даврбанк” ХАТБ Олмазор филиалидаги қуйидаги ҳисоб рақамига тўлашлари шарт: 22604000200571452001. МФО 01121, СТИР 200933850.\nАризаларни қабул қилиш ва савдо ўтказиш манзили: Тошкент шаҳри, Олмазор тумани, 1-Қорақамиш кўчаси, 1-а уй. Тел.: 228-79-52. Гувоҳнома: 001805.


Bank of America АҚШда иқтисодий инқироз бошланганини эълон қилди\n19:17 / 19.03.2020\nКоронавирус эпидемияси ҳамда нефть нархларининг тушиб кетиши жаҳон фонд бозорларининг қулашига сабаб бўлди.\nАмериканинг йирик инвестицион банкларидан бири Bank of America (BofA) АҚШда тўлиқ миқёсдаги иқтисодий инқироз бошланганини эълон қилди. Бу ҳақда банкнинг етакчи таҳлилчиси Мишель Мейерга таяниб CNBC хабар берди.\nУнинг сўзларига кўра, Америка иқтисодиёти рецессиядан қочиб қутула олмайди, муаммоларнинг асосий сабаби эса коронавирус тарқалишидир.\nКоронавирус эпидемияси ҳамда нефть нархларининг тушиб кетиши жаҳон фонд бозорларининг қулашига сабаб бўлди. Кейинги бир ярим ҳафта ичида АҚШ фонд биржалари 30 фоизга тушиб кетди, Brent нефтининг бир баррели 52,36 доллардан 25 долларга тушди.